އިންސާނުންނާއި ޖަނަވާރުން މުވާޞަލާތުކުރުމުގައި ހުރި ތަފާތުތައް | މަޒްމޫނު | އަދަބާއިޘަޤާފަތް\nBack ކަވާސާ އަދަބާއިޘަޤާފަތް އަދަބާއިޘަޤާފަތުގެ ބައިތައް މަޒްމޫނު އިންސާނުންނާއި ޖަނަވާރުން މުވާޞަލާތުކުރުމުގައި ހުރި ތަފާތުތައް\nސަބަބެއްކަމަށް ބަހަވީ ޢިލަމުވެރިން ވިދާޅުވަނީ ޖަނަވާރުންނަށް އަޑުތަރައްޤީކުރުމުގައި އިންސާނުންނާ ފައިތިލަ ހަމަނުކުރެވުމެވެ. ބަސް (ލެންގުއޭޖު) އުފެދުމުގެ އަޞްލުކަމުގައި ބެލެވޭ އަޑުފަތިބަދަލުކުރުމުގެ ހުރިހާ ކާމިޔާބީއެއް ލިބިފައިވަނީ އިންސާނާއަށެވެ. އެއަޑުފަތި އަޑުފައްޗެއްގެ ގޮތުގައި އޭގެތެރެއަށް މޯފޮލޮޖީ، ސެމެންޓިކްސް އަދި ސިންޓެކްސް ސިފަތަކާއެކު އަނެކާއަށް ފަހުމްވާގޮތަށް ބަދަލުކޮށްލައިގެން މުއާމަލާތުކުރުމުގެ ޤާބިލްކަން ލިބިފައިވަނީ ހަމައެކަނި އިންސާނާއަށެވެ.\nހަމައެހެންމެ އިންސާނުން އަޑު ބައިކުރާފަދައިން ވާހަކަދެކޭވޭކަމަށް ބުނާ ޖަނަވާރު ފަދަތަކެއްޗަށް އަޑުތައް އެކިއެކި ބައިތަކަށް ވަކިކުރުމުގެ ކުޅަދާނަކަން ލިބިފައި ނުވުމަކީވެސް ޖަނަވާރު މުޢާޞަލާތކުރުމަށް ބަސް ބޭނުން ކުރާކަމަށް ޤަބޫލުނުކުރެވޭ ސަބަބެކެވެ. މީގެއިތުރަށް އިންސާނުން ވަރަށް ކުރުލަފުޒަކުން ފުންމާނައެއް ދޭހަކޮށްދޭއިރު ޖަނަވާރަށް އެޤާބިލުކަން ލިބިފައި ނުވާކަން ފާހަގަކުރަންޖެހެވެ. ވުމާއެކު މިފަދަ ކަންތައްތަކުންވެސް ދޭހަވަނީ އިންސާނުންނާއި ޖަނަވާރުން މުވާޞަލާތުކުރުމުގައި ތަފާތުތަކެއް ހުރިކަމެވެ.\nމިގޮތަށް ވާހަކަ ދެކެވެމުންދާއިރު، ވިސްނާލަންޖެހޭ އަނެއްކަމަކީ އަޑު ނުވަތަ އަޑުފަތި މިއަންނަނީ އިންސާނެއް ވިޔަސް ޖަނަވާރެއް ވިޔަސް ވަރަށް ސިސްޓެމިކްކޮން (އެކޯއިން) ރިދަމެއްގެ ގޮތުގައިކަމެވެ. އަޑުފަތި ކިތަންމެ އެއްގޮތްނަމަވެސް އިންސާނުން ލައްވާ އަޑުތައް ތަފާތުވަމުންދެއެވެ. ތަފާތު މަރުހަލާތަކުގައި ކަފިވެގެންދެއެވެ. ނަތީޖާ އަކަށްވަނީ ވަގުތާ ޙާލަތާ ގުޅޭގޮތުން މުވާޞަލާތު ކުރުމުގެ ޤާބިލްކަން އިންސާނާއަށް ލިބިފައިވުމެވެ. އިންސާނުން ވާހަކަދައްކާ ބަސްބަހުގައި ބޭނުންކުރާ އަޑުތަކުން މާނަދޭހަވަނީ ވަކި ޤަވައިދެއްގެމަތިން އެއްއަޑު އަނެއްއަޑާ ނުވަތަ އަޑުތަކާގުޅުމުންނެވެ. މިއަޑުތައް ވަކިގޮތަކަށް އެތުރުމުން ލަފުޒު އުފެދެއެވެ. ނަމަވެސް މިސިފައެއް ޖަނަވާރުންގެ އަޑުތަކަށް ލިބިފައި ނެތެވެ.\nއިންސާނާ ބޭނުންނަމަ ކަމެއްހިނގި ވަގުތާބެހޭގޮތުން، ހިނގަހިނގާ ހުންނަކަމަކާ ބެހޭގޮތުން އަދި ވެދާނެކަމަކާބެހޭ ގޮތުން ވާހަކަދައްކާ ޚިޔާލުފާޅުކުރެވޭއިރު، (މިސާލަކަށް) ކުކުޅަށް މިކުރެވޭހާވެސް ކަމަކީ އަޑުލައްވައިގެ އޭތި ބިސްއަޅައިފިކަން ބުނެދިނުމެވެ. ބިސްއެޅީ ކޮންއިރަކު ކޮންތާކަށް ކިހިނެތްކަން ބުނެދޭކަށް ނޭނގެއެވެ. އަދި ލައްވާ އަޑުތަކުން ކުޑަނަމަވެސް ލަފުޒެއް ނުބުނެވެއެވެ.\nމީގެއިތުރުން ފާހަގަކުރަންޖެހޭ އަނެއްކަމަކީ ޖަނަވާރުންނާއި ޚިލާފަށް އިންސާނާ މުވާޞަލާތުކުރުމުގެ ޤާބިލަކަން އިތުރުކަމެވެ. ކޮންމެ އިންސާނަކުވެސް ދުނިޔެއަށް އުފަންވާއިރު ދުނިޔޭގެ ހުރިހާބަހަކުން ވާހަކަދެއްކުމަށް ބޭނުންވާނެ އަޑުފަތި އޭނާގެ ސިކުނޑީގައި ހަރުލާފައި ހުރެއެވެ. މިއަޑުފަތި ތަރައްޤީކުރުމަށާއި ދޫކޮށްލުމަށް ބާރުދެނީ އޭނާ އުޅޭ މާހައުލެވެ. މާނައަކީ ލިބިފައިވާ އަޑުތަކުން އޭނާގެކިބާގައި ތަރައްޤީވާނީ ހަމައެކަނި އުޅޭ މާހައުލުން ލިބޭ އަޑުތައް އެކަންޏެވެ. އެހެން އަޑުތައް ޖެހޭނީ އަމިއްލައަށް ތަރައްޤީކުރާށެވެ. މިދެންނެވި އުސޫލަށް ޖަނަވާރު ބަލާއިރު އިންސާނާއަށް ލިބިފައިވާ އެއްވެސް މަރުހަލާއެއް ނުވަތަ އިނާޔަތެއްވިޔަސް ޖަނަވާރަށް ނުލިބެއެވެ. ހަމައެކަނި ލިބިފައި އޮންނަހާވެސް އެއްޗަކީ އުފަންވުމުގައި ލިބޭ މަދުއަޑުފައްޗެވެ. މިއަޑުފަތި އިންސާނުންފަދައިން ތަރައްޤީކުރުމުގެ ބާރު ޖަނަވާރުންނަކަށް ނުލިބެއެވެ. ކަން މިހެން އޮތްއޮރު ލިބިފައިވާ އަޑުގެ މިންވަރުވެސް ތަފާތެވެ.\nމިދެންނެވި ޚިޔާލަށް އިތުރަށް ވިސްނާލާއިރު ފެންނަނީ ދިރާސާތަކުން މިކަމަށް ހޯދާފައިވާ ހޯދުންތަކެވެ. އެހެނީ އިންސާނުން ބޭނުންކުރާ ގިނަބަސްބަހުގައި ތިރީސް ނުވަތަ ސާޅިސް އަޑު ބޭނުންކުރެވޭއިރު ގެރިއަށް ގޮއްވެނީ އެންމެ ދިހަ އަޑުކަމަށާއި ކުކުޅު ހާލަށް ވިހި އަޑުކަމަށާއި އެންމެ ބުއްދި ރަނގަޅުކަމަށް ބުނާ ހިޔަޅާއި ގޮރިއްލާއަށް ލެއްވެނީ ތިރީސް އަޑުކަމަށް ވެއެވެ. މިއީ ދިރާސާތަކުގެ ނަތީޖާތަކަށްވާއިރު، ލިބިފައިވާ މަދު އަޑުތައް ބައިބަޔަށް ބައިކޮށް އައުގޮތްގޮތަށް ރާވަން ޖަނަވާރަށް ނޭންގޭކަންވެސް ފާހަގަކުރަން ޖެހެއެވެ. ނަމަވެސް އިންސާނާއަށް ލިބިފައިވާ ގިނައަޑުތައް އެތައް ގޮތަކަށް ބައިކުރެއެވެ. ގިނައަޑުތަކުން ކޮޅެއްނެތްހާ ގިނަލަފުޒު އުފައްދައެވެ. މާނައެއް ދޭހަވާގޮތަށް އުފެދޭ މިލަފުޒުތަކުން ޖުމުލަ އުފައްދައެވެ.\nވުމާއެކު މިއިން ދޭހަވަނީ އިންސާނުންނަށް ލިބިފައިވާ އަޑެއް ޖަނަވާރުންނަށް ލިބިފައިވިނަމަވެސް އަޑުގެ މިންވަރާއި އަޑު ތަރައްޤީކުރުމުގައި ތަފާތުތަކެއް ހުރިކަމެވެ. ޖަނަވާރުން މުވާޞަލާތުކުރުމުގައި ބޭނުންކުރާ އަޑުފަތި މިގޮތަށް ތަރައްޤީގެ މަރުހަލާތަކެއް ނެތީ ވަކިޤަވައިދެއް ނެތުމުންނެވެ. ހަމައެހެންމެ މުވާޞަލާތުކުރުމުގައި ގެންގުޅޭ ޙަރަކާތާއި އިޝާރާތްތައްވެސް އިންސާނުން ބޭނުންކުރާހާ ބާރުހުރި ގޮތްގޮތަށް ޖަނަވާރަށް ބޭނުން ނުކުރެވޭކަންވެސް ފާހަގަކުރެވެއެވެ. މިކަމަކީ އުފެދުމާއި ވިސްނުމުގެ ތަފާތުކަމަށްވުމަކީ ދުރުކަމެއްނޫނެވެ. އެނގޭހާވެސް ކަމަކީ އިންސާނުންނާއި ޖަނަވާރު މުވާޞަލާތުކުރުމުގައި ހުރިހާ ގޮތަކުންވެސް ތަފާތުކަމެވެ.


BREAKING NEWS: Covid 19: Mudhaa ethere kuraa faraaithakah luithakeh dheyn MPL in ninmaifi - One Online\nއެމްޕީއެލް ސަރަހައްދަށް ބާލާފައިވާ ކޮންޓެއިނަރުތަކެއް --- ފޮޓޯ: އެމްޕީއެލް\nމުދާ އެތެރެކުރާ ފަރާތްތަކަށް ލުއިތަކެއް ދޭން މޯލްޑިވްސް ޕޯޓްސް ލިމިޓެޑް (އެމްޕީއެލް) އިން ނިންމައިފިއެވެ.\nމިއަދުގެ ނޫސްވެރިންގެ ބައްދަލުވުމުގައި ވާހަކަދައްކަވަމުން ކޮވިޑް 19ގެ ކަންކަމަށް ސަރުކާރުގެ ފަރާތުން ހަމަޖައްސާފައިވާ ތަރުޖަމާނު މުހައްމަދު މަބުރޫކު އަޒީޒު ވިދާޅުވީ އިމްޕޯޓަރުންނަށް ލުއި ފަސޭހަކޮށްދިނުމަށް އެމްޕީއެލުން އެކި ނިންމުން ނިންމާފައިވާ ކަމަށެވެ. އެގޮތުން މާލެ، ހުޅުމާލެ، ކުޅުދުއްފުށި އަދި ހިތަދޫގެ ސްޓޯރޭޖް ޑެމަރޭޓް ކުރުމަށް އެމްޕީއެލުން ނިންމާފައިވާ ކަމަށް މަބުރޫކު ވިދާޅުވިއެވެ.\nއެމްޕީއެލްގެ މި ނިންމުމުގެ ދަށުން މާލެ އަދި ހުޅުމާލޭގެ ޑެމަރޭޖް ރޭޓުން %20 ޑިސްކައުންޓެއް ހަމަޖެއްސުމަށް އެމްޕީއެލުން ނިންމި ކަމަށް މަބުރޫކު ވިދާޅުވިއެވެ. އަދި ކުޅުދުއްފުއްޓާއި ހިތަދޫ ސްޓޯރޭޖް ޑެމަރޭޓް ރޭޓުން %50ގެ ޑިސްކައުންޓެއް ދިނުމަށް އެމްޕީއެލުން ނިންމާފައިވާ ކަމަށް މަބުރޫކު ވިދާޅުވިއެވެ. މީގެ އިތުރުން ޑެމަރޭޖް ފައިސާ އިންސްޓޯލްމަންޓް އުސޫލުން ދެއްކުމަށް ދެވޭ މުއްދަތު ހަތަރު މަހުން ހަ މަހަށް އިތުރުކޮށްފައިވާ ކަމަށް މިކަމާ ގުޅިގެން އެމްޕީއެލުން ނެރުނު ބަޔާނެއްގައި ބުނެފައިވެއެވެ.\nމީގެ އިތުރުން ފްރީ ސްޓޯރޭޖް ނުވަތަ ހިލޭ މުދާ ބެހެއްޓޭ މުއްދަތު އެމްޕީއެލުން އިތުރު ދެ ދުވަހަށް އިތުރު ކޮށްފައިވާ ކަމަށް މަބުރޫކު ވިދާޅުވިއެވެ. ކުރިން ފްރީ ސްޓޯރޭޖުގެ މުއްދަތަކީ ދިހަ ދުވަހެވެ. ނަމަވެސް މިބަދަލާއެކު ފްރީ ސްޓޯރޭޖްގެ މުއްދަތު 12 ދުވަހަށް ވަނީ ބަދަލުވެފައެވެ. އަދި އެމްޕީއެލްގެ ބޮންޑެޑް ވެއާހައުސްތަކުގެ ލައިސެންސް ފީ %50 ކުޑަކުރަން ނިންމާފައިވާ ކަމަށް މަބުރޫކު ވިދާޅުވިއެވެ.\nމިކަމާ ގުޅިގެން އެމްޕީއެލުން ނެރުނު ބަޔާނެއްގައި ބުނެފައިވަނީ މި ނިންމުމަކީ ކޮވިޑް 19ގެ ސަބަބުން އާންމު ރައްޔިތުންނާއި ވިޔަފާރިތަކަށް ލިބޭ ގެއްލުން ކުޑަ ކުރުމަށް ސަރުކާރުން ކުރިއަށްގެންދާ އިކޮނޮމިކް ރިކަވަރީ ޕްލޭންގެ ދަށުން ނިންމާފައިވާ ނިންމުންތަކެއް ކަމަށެވެ.\nގުޅޭ ޓެގު އެމްޕީއެލް ކޮވިޑް 19 ހެލްތު ޕްރޮޓެކްޝަން އެޖެންސީ (އެޗްޕީއޭ)


Turkish Airlines ge dhathuru thah ithurukoffi\nޓާކިޝް އެއާލައިންސްގެ ފްލައިޓެއް ވީއައިއޭގައި--- ފޮޓޯ: ޓީޓީއެމް\nޓާކިޝް އެއާލައިންސްއިން ކުރާ ދަތުރުތައް އިތުރުކޮށްފި\n05 ޖެނުއަރީ 2021 - 12:04:23\nތުރުކީގެ ގައުމީ އެއާލައިން، ޓާކިޝް އެއާލައިންސް އިން ރާއްޖެއަށް ކުރާ ދަތުރުތައް އިތުރުކޮށްފި އެވެ.\nވެލާނާ އިންޓަނޭޝަނަލް އެއާޕޯޓާއި ތުރުކީގެ އިސްތަންބޫލާ ދެމެދު ކޮންމެ ހަފްތާއަކު ދެ ދަތުރު ޓާކިޝް އެއާލައިންސް އިން އަންނަނީ ބާއްވަމުންނެވެ. މި މަހުގެ 17 ވަނަ ދުވަހުގެ ނިޔަލަށް އެ އެއާލައިނުން ވަނީ ރާއްޖެއަށް ދުވާލަކު ދަތުރެއް ބާއްވަން ނިންމައިފަ އެވެ.\nކޮވިޑް-19 ގެ ސަބަބުން ޓާކިޝް އެއާލައިންސްއިން ދަތުރުތައް ހުއްޓާލާފައި އޮތުމަށް ފަހު، މިދިޔަ އޮގަސްޓް މަހުގެ ތެރޭގައި އެ އެއާލައިނުން ވަނީ އަލުން ދަތުރުތައް ފަށައިފަ އެވެ. ނަމަވެސް މިދިޔަ ޖުލައި މަހު އެ އެއާލައިނުން ހާއްސަ ޕެސެންޖާ ފްލައިޓެއް ރާއްޖެއަށް ބާއްވާފައިވެ އެވެ.\nޓާކިޝް އެއާލައިންސްއިން ވަނީ ކޮވިޑް-19 ގެ ލޮކްޑައުން ދުވަސްވަރުގައި ރާއްޖެއަށް ކާގޯ ދަތުރުތަކެއް ވެސް ބާއްވައިފަ އެވެ. އެ ދަތުރުތަކުގައި ރާއްޖެއިން މަސް ބޭރުކޮށްފައިވާ އިރު، ރާއްޖެއަށް ސިއްހީ ސާމާނު ވެސް ވަނީ އެތެރެކޮށްފަ އެވެ.\nޓާކިޝް އެއާލައިންސްއިން އެންމެ ފުރަތަމަ ރާއްޖެއަށް ދަތުރުތައް ފަށާފައިވަނީ 2012 ވަނަ އަހަރުގަ އެވެ.\nމި ދުވަސްވަރަކީ ފަތުރުވެރިކަމުގެ އެންމެ ހައި ސީޒަނަށް ވުމުން ރާއްޖެއަށް އެއާލައިންތަކުން ބާއްވާ ދަތުރުތަކަށް އޮންނަ ޑިމާންޑް ވަނީ އިތުރުވެފަ އެވެ.


Instagram'gai emme furathama 200 million followers hoadhi...\nލުއި ޚަބަރު - އިންސްޓަގްރާމް\nއިންސްޓަގްރާމްގައި އެންމެ ފުރަތަމަ 200 މިލިއަން ފޮލޯވަރުން ހޯދި ތަރިއަކަށް ރޮނާލްޑޯ!\nރޮނާލްޑޯއަށް 200 މިލިއަން ފޮލޮވަރުން ހަމަވެފައިވަނީ ބުދަ ދުވަހު\nކ. މާލެ 1 ފެބުރުއަރީ 2020 | ހޮނިހިރު 09:49 2,931\nކްރިސްޓިއާނޯ ރޮނާލްޑޯ - އިންސްޓަގްރާމް\nމަޝްހޫރު ސޯޝަލް މީޑިއާ ޕްލެޓްފޯމް، އިންސްޓަގްރާމްގައި އެންމެ ފުރަތަމަ 200 މިލިއަން ފޮލޯވަރުން ހޯދި މީހަކަށް ފުޓުބޯޅަ ތަރި ކްރިސްޓިއާނޯ ރޮނާލްޑޯވެއްޖެއެވެ.\nމެންޗެސްޓަރ ޔުނައިޓެޑާއި، ރެއާލް މެޑްރިޑްއަށް މީގެ ކުރިން ކުޅެފައިވާ، އަދި މިހާރު ޔުވެންޓަސްއަށް ކުޅެމުންދާ ރޮނާލްޑޯއަށް 200 މިލިއަން ފޮލޯވަރުން ހަމަވެފައިވަނީ ބުދަ ދުވަހުއެވެ.\n200 މިލިއަން ފޮލޯވަރުން ހޯދި އެންމެ ފުރަތަމަ މީހަކަށް ރޮނާލްޑޯ ވީނަމަވެސް، އޭނާގެ އެކައުންޓް އޮތީ ދެވަނައިގައެވެ. 330 މިލިއަން ފޮލޯވަރުންނާއެކު ކުރީގައި އޮތީ އިންސްޓްރާމްގެ އޮފިޝަލް އެކައުންޓެވެ.\nޕޯޗުގަލްއަށް ނިސްބަތްވާ ރޮނާލްޑޯގެ އިތުރުން އިންސްޓަގްރާމްގެ އެންމެ ގިނަ ފޮލޯވަރުންގެ ލިސްޓުގައި އިތުރު ދެ ފުޓުބޯޅަ ކުޅުންތެރިން ހިމެނެއެވެ. އެއީ ލައިނެލް މެސީ _141 މިލިއަން) އަދި ނޭމަރ (132 މިލިއަން)އެވެ.\nމި ޕްލެޓްފޯމްގައި ތިންވަނައަށް އެންމެ ގިނަ ފޮލޯވަރުން ހުރީ ލަވަކިޔުންތެރިޔާ އާރިއާނާ ގްރާންޑޭގެއެވެ. އެއީ 173 މިލިއަން ފޮލޯވަރުންނާއެކުއެވެ. އަދި ހަތަރުވަނައިގައި ވަނީ، 170 މިލިއަން ފޮލޯވަރުންނާއެކު ފިލްމީތަރި ޑްވޭން "ދަ ރޮކް" ޖޯންސަންއެވެ.\nއަދި 167 މިލިއަން ފޮލޯވަރުންނާއެކު ހަތަރުވަނައިގައި ލަވަކިޔުންތެރިޔާ ސެލީނާ ގޮމޭޒް އޮތްއިރު، އިންސްޓަގްރާމްގެ އެންމެ ގިނަ ފޮލޯވަރުންގެ ރިކޯޑް ކުރިން އޮތީ އޭނާ އަތުގައެވެ. ނަމަވެސް ސެލީނާގެ މައްޗަށް ކުރި ހޯދާ، މި ރިކޯޑް ރޮނާލްޑޯ މުގުރާލާފައިވަނީ 2018 ވަނަ އަހަރުގެ އޮކްޓޯބަރު މަހުގައެވެ.\nސެލީނާ ފަސްވަނައަށް ވެއްޓިފައިމިވަނީ އޭނާގެ ކުރީގެ ލޯބިވެރިޔާ، ލަވަކިޔުންތެރިޔާ ޖަސްޓިން ބީބަރގެ ފަރާތުން ނަފްސާނީ އަނިޔާ ލިބިފައިވާކަން ހާމަކުރި ފަހުންނެވެ.\nއިންސްޓަގްރާމްގެ އެންމެ ގިނަ ފޮލަވަރުންގެ ހޯދާފައިވާ ތަރިންގެ ލިސްޓް\nއިންސްޓަގްރާމް - 330 މިލިއަން\nކްރިސްޓިއާނޯ ރޮނާލްޑޯ – 200 މިލިއަން\nއާރިއާނާ ގްރާންޑޭ – 173 މިލިއަން\nޑްވޭން "ދަ ރޮކް" ޖޯންސަން – 170 މިލިއަން\nސެލީނާ ގޮމޭޒް – 167 މިލިއަން\nކައިލީ ޖެނަރ – 159 މިލިއަން\nކިމް ކާޑޭޝިއަން – 158 މިލިއަން\nލައިނެލް މެސީ – 141 މިލިއަން\nބިޔޯންސޭ – 139 މިލިއަން\nނޭމަރ – 132 މިލިއަން\nއެންމެ ފަހުން އަޕްޑޭޓް ކުރީ:3ހަފްތާކުރިން | ރިވިއު ކުރީ: ޒިހްނަތު ހަސަން


ރައްޔިތުންގެ މަޖިލީހުގެ މެމްބަރުންގެ ގޮނޑި ގެއްލޭ ގޮތަށް ސުޕްރީމް ކޯޓުން ކުރި ހުކުމަކީ ރައްޔިތުން އެދޭ ބަދަލު, ފެށުމުގެ އަސްލު ކަމަށް ޖުމްހޫރީ ޕާޓީގެ ނައިބް ލީޑަރ އަބްދުﷲ ކަމާލުއްދީން ވިދާޅުވެއްޖެއެވެ.\nގުޅިފައިވާ ޕާޓީތަކުން ގއ.ވިލިނގިލީގައި ބޭއްވި ޖަލްސާގައި ވާހަކަދައްކަވަމުން އަބްދުﷲ ކަމާލުއްދީން ވިދާޅުވީ ސުޕްރީމް ކޯޓުގެ ނިންމުމާއި މެދު އެއްވެސް ރައްޔިތަކު ދެރަވާނެ ކަމެއް ނެތް ކަމަށާއި އެކަމުގެ ސަބަބުން ދެރަ ކަންތައްތަކާއި ކުރިމަތިލާން ޖެހޭނެ ބަޔަކު ތިބޭނެ ކަމަށެވެ.\nރައްޔިތުންނާއި އިދިކޮޅު ފަރާތްތަކުން ސަރުކާރާއި ދެކޮޅަށް ވާހަކަދައްކަނީ ސަރުކާރުން ކުރާ ނުރަނގަޅު ކަންތައްތައް ކިޔައިދީ ސަރުކާރު ހަމަ މަގަށް އެޅުވުމަށް ކަމަށް އަބްދުﷲ ކަމާލުއްދީން ވިދާޅުވިއެވެ.\nޤާނޫނު އަސާސީގެ ތެރެއިން ރައްޔިތުންނަށް އެބާރު ދީފައި ހުރިކަން ފާހަގަކުރައްވާ އަބްދުﷲ ކަމާލުއްދީން ވިދާޅުވީ ރައްޔިތުންގެ ރައީސް މަސީހާއި ދެކޮޅަށް ވޯޓް ދިނުމަށް ސޮއިކުރި މެމްބަރުން އެކުރެއްވީ ޤައުމީ މަސައްކަތެއް ކަމަށެވެ.\nއެހެންކަމުން މިއަދު މެމްބަރުން އެފެއްޓެވީ ގައުމަށް މިއަދު ބޭނުންވެފައި އޮތް އިސްލާހީ މަސައްކަތެއް ކުރުމަށް ކަމަށްވެސް އޭނާ ވިދާޅުވިއެވެ.\nއަރުޝީފަށް ނެގީ 14/07/2017 07:27\nއެންމެފަހުން އަޕްޑޭޓްކުރީ 14/07/2017 07:27\nމަރިޔަމް ވަހީދާ 8 މިނެޓު ކުރިން


Ihuge noos: dhulhaheyo sihhathakah bicycle ge zamaan\n"މޫންލައިޓް" ނޫހުގެ 1971 ވަނަ އަދަދެއްގައި "ކޮންމެ އުމުރެއްގައި ނަމަވެސް ފުރިހަމަ ސިއްހަތެއްގައި ހުރެވޭނެ ގޮތް" ކަން ބުނެ ޝާއިއުކޮށްފައިވަނީ ބައިސްކަލު ދުއްވާނެ ގޮތުގެ ޗާޓް. --\nމިހާރަކަށް އައިސް ބަލައިލި ކޮންމެ ދިމާލަކުން ފެންނާނީ ކޮންމެވެސް ކަސްރަތެއްގެ ވާހަކަ އެވެ. ބަނޑުގެ ލޮކި މަސްތައް ވިރުވާލާނެ މޮޅު އުކުޅެކެވެ. ދެ ތިން ހަފުތާގެ ތެރޭގައި ކައްޓާއަށް އެނގުންވާނެ ކަމަށް ބުނާ ފޮޓޯތަކާއި ވީޑިއޯތަކެވެ. ކޮންމެ ފަޅި ސިކުންތަކުން ކާންވީ އެއްޗެހިގެ ދިގު ލިސްޓުތަކެވެ.\nލޯގަނޑެއް ކުރިމަތިން ފެންނަ ކޮންމެ ފަހަރަކު ތިމާގެ ސިފަ ކަމުނުދާ މީހުން އެ ހުރިހާ ވާހަކަތަކަށް ހެއްލެ އެވެ. އަޖުމަ ބަލައިނުލާ އެންމެ "ފިޓްނަސް ޓިޕް" އެއް ވެސް ދޫކޮށެއް ނުލަ އެވެ. ބުނާ ކޮންމެ އެއްޗެއް ކާން ވެސް ތައްޔާރެވެ. އަރިއަރިއަށް ވިއަސް އެކޮޅުކޮޅުން ވިއަސް ކޮންމެ ކަސްރަތެއްވެސް ކުރަނީ އެވެ.\nދުޅަހެޔޮ ސިއްހަތެއްގައި ހުރުމަށް އެންމެންވެސް ކުރަމުންދާ ހަނގުރާމައިގެ ކަންތައްތައް މިހާރަށްވުރެ "އާދައިގެ" ގޮތަކަށް އޮތް ޒަމާނެއް ދިއަ އެވެ. އިންޓަނެޓާއި ސޯޝަލް މީޑިއާގެ ހުންގަނޑު ލައްވައިލުމުގެ ކުރިންވެސް ދުޅަހެޔޮ ސިއްހަތު ރޭހުގައި މީހުން ބައިވެރިވެ އުޅުނެވެ. މާ މޮޅު އުކުޅުތަކެއް ބޭނުމެއް ނުކުރެ އެވެ. އެ ޒަމާނުގައި ބަރުދަން ލުއިކުރަން ބޭނުންކުރި މައިގަނޑު އާލަތަކީ ބައިސްކަލެވެ. އެހެންކަމުން އޭރުގެ ނޫސްތަކުގައި ވެސް ގެނެސްދީފައިވާ ހުރި ބައިސްކަލު ދުއްވުމުގެ "ފިޓްނަސް ޓިޕް" ތަކެވެ.\n"މޫންލައިޓް" ނޫހުގެ 1971 ވަނަ އަދަދެއްގައި "ކޮންމެ އުމުރެއްގައި ނަމަވެސް ފުރިހަމަ ސިއްހަތެއްގައި ހުރެވޭނެ ގޮތް" ކަން ބުނެ ޝާއިއުކޮށްފައިވަނީ ބައިސްކަލު ދުއްވާނެ ގޮތުގެ ޗާޓެކެވެ. އެއް ސަފުހާ އެއްކޮށް ހާއްސަކޮށްދީފައިވާ އެ ޗާޓުގައި ވަރަށް ތަފްސީލުކޮށް ބައިސްކަލު ދުއްވަންވީ ދުރުމިނާއި ވަގުތު ވެސް ވަނީ ހިމިނައިފަ އެވެ. ހަފްތާއެއްގެ ޕްލޭން އެކުލަވާލައިފަނީ ސިއްހީ ފެންވަރު ވެސް ދަރަޖަ ކުރުމަށްފަހު އެވެ. ތިން ކެޓަގަރީއަކަށް ބަހާލައިގެން ސިއްހީ ފެންވަރުގެ 16 ދަރަޖައެއް ކަނޑައަޅާފައިވާއިރު، ކޮންމެ ހަފްތާއަކު ލިބޭ ޕޮއިންޓްގެ އަދަދެއްވެސް އެ ޗާޓުގައި ގެނެސްދީފައިވެ އެވެ.\nއެ ޒަމާނުގެ ޓްރެންޑުތަކާއި ސްޓައިލުތައް މިހާރު އަލުން މަގޫބުލުވާން ފަށާފައިވާއިރު އެ ޗާޓު އާންމުންނާ ހަމައަށް ގެނެސްދެވުނުތާ ގާތްގަނޑަކަށް ބައި ގަރުނު ފަހުން، ކަސްރަތު ކުރުމަށް ބައިސްކަލު ދުއްވުން މިވަނީ މިހާރަކަށް އައިސް ވައިގަ ހިފަން ފަށައިފަ އެވެ. ފަހަރުގައި "މޫންލައިޓް" ނޫހުގައި އިން ޗާޓުގެ ބޭނުން އަދިވެސް ހިފިދާނެ އެވެ.\nރޯދަ މަހާ ރޯއްޖާ ބައިކް މޯލްޑިވްސް ތާރީހު


galehiri: ތާރީޚީ މަޢުލޫމާތްތަކުގައި ބަގުޑިބައްދައިގެން ކަށްވަޅަށް\nތާރީޚީ މަޢުލޫމާތްތަކުގައި ބަގުޑިބައްދައިގެން ކަށްވަޅަށް\nއެތަނެއްގެ ޤައުމިއްޔަތަށް ބޭނުންތެރި ތާރީޚީ މަޢުލޫމާތްތަކަކީ އެތަނެއްގެ އެންމެހައި އަފުރާދުންގެ ޙައްޤެކެވެ. އެންމެހައި އަފުރާދުންނަށް އެނގެންޖެހޭ އެއްޗެކެވެ. މީގެތެރޭ ޢާއްމުކޮށް އެހެނިހެން އަފުރާދުންނަށް ވެސް ބޭނުންތެރި އަދި އެމީހުންނަށް އެނގިފައިނުވާ މަޢުލޫމާތްތަކެއް ވަކި މީހަކަށް ނުވަތަ ވަކި ބަޔަކަށް އެނގޭގޮތެއްވެ އެނގިފައި އޮތުމަކީ ވެދާނެކަމެކެވެ. އެހެންނަމަވެސް މިފަދަ މީހުންނަކީ ވެސް އެމީހުންނަށް އެނގިފައިވާ މަޢުލޫމާތަކީ އެހެނިހެން އަފުރާދުންނަށް ވެސް ބޭނުންތެރި އެއްޗެއްކަމަށްވާނަމަ އެބަޔަކާއި ޙިއްޞާކުރަންޖެހޭ ބަޔެކެވެ. އެކަން ކުރެވެންއޮތް ގޮތަކުންނެވެ. އެގޮތަކީ އެކަމަށްޓަކައި ހޭދައެއް ކުރަންޖެހިގެން އޭގެ ބަދަލެއް ބޭނުންވާނަމަ އެ ބަދަލެއް ލިބިގެންނެވެ. އެފަދަ ބަދަލެއް ބޭނުންނުވާނަމަ ބޭނުންނުކޮށެވެ. ކޮންމެގޮތެއްވީނަމަވެސް މިފަދަ މަޢުލޫމާތްތަކަކީ އެހެން ބަޔަކާއި ޙިއްޞާނުކޮށް އެމީހަކު ނޫނީ އެބަޔަކު އޭގައި ބަގުޑިބައްދައިގެން ކަށްވަޅަށް ގެންދަންޖެހޭ އެއްޗެއްނޫނެވެ.\nއެތަނެއްގެ ޤައުމިއްޔަތަށް ބޭނުންތެރި ތާރީޚީ މަޢުލޫމާތްތަކަކީ އެތަނެއްގެ ވެރިކަމުގެފަރާތުން އެއްކޮށް އެތަނެއްގެ އަފުރާދުންނާއި ޙިއްޞާކުރާ އެއްޗެކެވެ. ދުނިޔޭގެ ޤައުމުތަކުގައި ޒަމާނުއްސުރެ މިކަން ކުރަމުން ގެންދެއެވެ. ދިވެހިރާއްޖޭގައި ވެސް މިކަން އޮތީ މިހެންނެވެ. އެކަންކުރާ ތަނެއްގެ ނަމާއި މީހުންނަށް ބަދަލުއައިކަމަށް ވިޔަސް ކަމަކީ ކުރާ ކަމެކެވެ. މިހެންވުމުން އެތަނަކާއި އެބަޔަކަށްވެސް އެފަހަރަކަށް ބޭނުންވާ އެހީތެރިކަމާއި އެއްބާރުލުން ދޭންޖެހެއެވެ. ވެރިކަމުގެ ފަރާތުންނާއި އަފުރާދުންގެ ފަރާތުންނެވެ. މިކަން މިގޮތަށްކޮށްގެން ނޫނީ ނަމެއްގައި ތަނެއް ހުއްޓަސް އަދި ނަމެއްގައި ބަޔަކު ތިއްބަސް އެތަނަކާއި އެބަޔަކަށް ކުރެވޭނޭ ކަމެއް ނޯންނާނެއެވެ.\nދެންއޮތީ ކުރިން ދެންނެވިގޮތަށް ތާރީޚީ މަޢުލޫމާތްތައް އެތަނެއްގެ އަފުރާދުންނާއި ޙިއްޞާކުރުމުގެ ކަންތަކެވެ. މިކަމުގައި ވަކިވަކި އަފުރާދުންނަށްވުރެ އިސް ދައުރެއް އަދާކުރެވޭނީ ވެރިކަމުގެ ފަރާތުން އެކަމަށްޓަކައި އުފައްދައިފައިވާ ތަނެއްގައި ތިބޭ ބަޔަކަށެވެ. އެއީ އެކަމުގައި ގިނަ ސަބަބުތަކެއް ހުރީމައެވެ. މިހެންވީއިރު އެފަރާތްތަކުން އެކަންކުރުމީ ޤައުމީކަމެއްގެ ގޮތުގައި ދެކެންޖެހެއެވެ. މިހެންމެ ތާރީޚީ މަޢުލޫމާތްތައް ހޯދުމަށް އެދޭ ވަކިވަކި އަފުރާދުންނަށް އެމަޢުލޫމާތްތައް ފޯރުކޮށްދިނުމަކީ ވެސް ވެރިކަމުގެ ފަރާތުން އެކަމަށްޓަކައި އުފައްދައިފައިވާ ތަނެއްގައި ތިބޭ ބަޔެއްގެ ޤައުމީކަމެއްގެ ގޮތުގައި ދެކެންޖެހެއެވެ. ވާޖިބެއްކަމުގައި ބަލަންޖެހެއެވެ. ނަމަވެސް ހިތާމައަކީ މިކަންކަން އެންމެރަނގަޅަށް ނުދާތީއެވެ. ތާރީޚީ މަޢުލޫމާތްތަކަކީ ތިމާމެންނަށް ނޫން އެހެންބަޔަކާއި ޙިއްޞާކުރަން ނުޖެހޭނޭ ތިމާމެންގެ މިލްކެއްކަމުގައި ދެކޭތީއެވެ. އަދި މުޖުތަމަޢަށް ފައިދާކުރަނިވި އަފުރާދުންނަށް އޭގެ ބޭނުންތެރިކަން ބޮޑު މަޢުލޫމާތްތައް ތިމާމެންނާއެކީ ކަށްވަޅަށް ގެންދިޔުމަށް ކަމަރު ބަނދެ އޭގައި ބަގުޑި ބައްދާ އެއްޗަކަށްވާތީއެވެ.\n18 އޯގަސްޓް 2013\nހަވަރުތިނަދޫ ކިޔުނުގޮތާއި ތިނަދޫ ހަނގުރާމަ


Flyme ge gina adhadheh ge muvahzafun vakikuranee | Mihaaru\nފްލައިމީގެ އޭޓީއާރު 600-72 މަރުކާގެ މަތިންދާބޯޓެއް އެއާޕޯޓަށް ޖައްސާފައި .---ފޮޓޯ: ނިޝާން އަލީ/މިހާރު\nފްލައިމީގެ ގިނަ އަދަދެއްގެ މުވައްޒަފުން ވަކިކުރަނީ\n20 ޖޫން 2020 - 19:44 37 comments\nވިލާ އެއާގެ ދަށުން އޮޕަރޭޓްކުރަމުން އަންނަ ޑޮމެސްޓިކް އެއާލައިން، ފްލައިމީގެ 200 އަށް ވުރެ ގިނަ މުވައްޒަފުންނަށް، އަންނަ މަހު އެކަކުން ފެށިގެން ނޯޓިސް ދޭ ގޮތަށް ނިންމައިފި އެވެ. އެކަމަކު ހުރިހާ މުވައްޒަފުންނަށް ވެސް ނޯ-ޕޭއަށް ދެވޭނެ ފުރުސަތު ވަނީ ދީފަ އެވެ.\nފްލައިމީ އޮޕަރޭޓްކުރާ ވިލާ އެއާގެ މެނޭޖިން ޑިރެކްޓަރު އަބްދުﷲ ނާޝިދު މިރޭ މުވައްޒަފުންނަށް ފޮނުއްވި ސާކިއުލާއެއްގައި ވިދާޅުވީ ވަޒީފާ އިން ވަކިކުރާނީ ނޯ-ޕޭގެ ފުރުސަތު ބޭނުންނުކުރާ މުވައްޒަފުން ކަމަށެވެ.\nއޭނާ ވިދާވި ގޮތުގައި ޓޫރިޒަމް ހުއްޓުމުން އެއާލައިނަށް އާމްދަނީ ލިބޭނެ އެއްވެސް ގޮތެއް ހަމަނުޖެހުމުން، އެއާލައިން ކުޑަކުރުން ނޫން ގޮތެއް، ޑިރެކްޓަރުންނަށް ވެސް ނެތެވެ.\n"ވިޔަފާރިން އެއްވެސް އާމްދަނީއެއް ނުލިބުމާއި މާލީ އެއްވެސް ކަހަލަ އެހީތެރިކަމެއް ބޭންކާއި އެހެން ގޮތްގޮތުން ވެސް ލިބެން ނެތުމުން ކުންފުނި ކުޑަކުރުން ނޫން އެހެން އެއްވެސް ގޮތެއް ނުފެނުނެވެ،" ސާކިއުލާގައި ނާޝިދު ވިދާޅުވި އެވެ.\n"މިއީ ނާޅާ ވޭތޯ ވަރަށް ބޮޑަށް ކުންފުނިން މަސައްކަތް ކުރަމުން އައި ފިޔަވަޅެކެވެ."\nސާކިއުލާގައި ބުނެފައިވާ ގޮތުގައި ނޯ-ޕޭގައި ކުންފުނީގައި މަޑުކުރަން ބޭނުން މުވައްޒަފުންނަށް އެ ފުރުސަތު އެބަ އޮތެވެ. ނަމަވެސް ވިޔަފާރި ރަނގަޅުވެ، އަލުން ވަޒީފާއަށް ނަގާއިރު އެ މުވައްޒަފެއްގެ މުހިންމުކަމާ މެދު ވިސްނާނެ ކަމަށް، ލިއެފައިވެ އެވެ.\nނާޝިދު ވިދާޅުވި ގޮތުގައި ކުރިއަށް އޮތް ދެތިން މަހު ރާއްޖެއަށް ވެސް ނުވަތަ ދުނިޔޭގެ އެހެން ތަނަކަށް ވެސް ޓޫރިސްޓުން ދަތުރުކުރާނެ ކަމަކަށް ލަފައެއް ނުކުރެވެ އެވެ. އޭގެ މިސާލެއް ދައްކަވަމުން އޭނާ ވިދާޅުވީ ޔޫރަޕްގެ އެންމެ ބޮޑު އިގުތިސާދު، ޖަރުމަނުގެ ރައްޔިތުން ބޭރަށް ދަތުރުކުރަން، ސެޕްޓެމްބަރުގެ ކުރިން ހުއްދަ ނުދޭން ނިންމާފައިވާ ކަމަށެވެ. އަދި ޖަރުމަނުގެ ފަހަތުން އެހެން ގައުމުތަކުން ވެސް އެގޮތަށް އަމަލްކުރުން އެކަށީގެންވާ ކަމަށް އޭނާ ވިދާޅުވި އެވެ.\nވިލާ އެއާއިން ބުނީ ކޮވިޑް-19 ލައްވާލުމުގެ ކުރިން ހިދުމަތް ހޯދި އެތައް ފަރާތަކުން އެއާލައިނަށް ފައިސާ ދައްކާފައިނުވާ ކަމަށެވެ. އެހެންކަމުން މި ވަގުތު އާމްދަނީއެއް ލިބޭނެ އެއްވެސް ގޮތެއް ނެތް ކަމަށް ނާޝިދު ވިދާޅުވި އެވެ.\nމި ސާކިއުލާ ނެރުމުގެ ކުރިން، ނަން ނުޖަހާ ގޮތަށް ވާހަކަ ދެއްކި ފްލައިމީގެ މުވައްޒަފަކު ބުނީ، ރާއްޖޭގެ ޓޫރިޒަމް ހުއްޓި، އަމިއްލަ އެއާލައިނެއް އޮޕަރޭޓްކުރެވޭނެ އެއްވެސް ގޮތެއް ނެތުމުން، މިވަގުތު ކުންފުނީގެ ގާތްގަނޑަކަށް 75 ޕަސެންޓް މުވައްޒަފުން ވަކިކުރަން، މެނޭޖްމަންޓުން ނިންމައި، އެކަން މުވައްޒަފުންނަށް އަނގަ ބަހުން އެންގީ މިދިއަ ބުރާސްފަތިދުވަހު ކަމަށެވެ.\nފްލައިމީގައި ގާތްގަނޑަކަށް 300 މުވައްޒަފުން އުޅެ އެވެ. ކޮވިޑް-19 ގެ ނުރައްކާ ބޮޑުވެ، ޓޫރިޒަމް ހުއްޓުމަކަށް އައިއިރު، އެ މުވައްޒަފު ބުނީ، މިދިއަ މާޗު މަހު ވެސް ފްލައިމީގެ ހުރިހާ މުވައްޒަފުންނަށް ފުލް މުސާރަ ލިބުނު ކަމަށެވެ. އެކަމަކު އެއީ ވެސް ވިލާގެ ކުޑަ ދަށުން ހިންގާ ކުންފުންޏަކަށް ވާތީ، މައި ކުންފުނިން ނިންމި ގޮތަށް، އެޕްރީލް މަހުން ފެށިގެން ލިބެމުން އައީ "ރަމްޒީ މުސާރައެއް" ކަމަށް އޭނާ ބުންޏެވެ.\nނޯޓިސް ދޭ މުވައްޒަފުންގެ ތެރޭގައި ގިނަ އަދަދެއްގެ ޕައިލެޓުން ވެސް ހިމެނެ އެވެ. އެއާލައިނުން ހިފަހައްޓަން ބޭނުންވާ މުވައްޒަފުންގެ ތެރޭގައި ގިނައީ އިންޖިނޭރުން ކަހަލަ ޓެކްނިކަލް މީހުންނެވެ. އޭގެ ސަބަބެއް ކަމަށް "މިހާރު"އާ ވާހަކަ ދެއްކި މުވައްޒަފު ބުނީ "ހަތަރު ބޯޓު ބެލެހެއްޓުން ފަދަ ބޮޑެތި ކަންކަން ކުރިއަށް ގެންދަން ޖެހޭތީ" ކަމަށެވެ.\n"ހަތަރު ބޯޓު ވެސް މިހާރު އޮތީ މާމިގިލީ އެއާޕޯޓްގައި. ކޮންމެ ވަގުތަކު ވެސް ދަތުރުތައް ފަށަން ޖެހިދާނެތީ، މަރާމާތާއި ބޯޓުތައް ބަލަހައްޓަން ޖެހޭނެ. އެކަމަށް ބޭނުންވާ މުވައްޒަފުންނަށް ބޮޑަށް ސަމާލުކަން ދިނީ،" އޭނާ ބުންޏެވެ.\nކޮރޯނާވައިރަސްއާ އެކު ބަންދުކޮށްފައިވާ ރާއްޖޭގެ ބޯޑަރުތައް އަންނަ މަހު ހުޅުވާލަން ސަރުކާރުން ވަނީ ނިންމައިފަ އެވެ. އެކަމަކު އިންޑަސްޓްރީގެ ތަޖުރިބާކަރުން ބުނާ ގޮތުގައި ރާއްޖޭގެ ޓޫރިޒަމް ބޮޑަށް ހިނގައިގަތުން ކައިރީ ސެޕްޓެމްބަރު ހިސާބުގަ އެވެ.\n"ބޯޑަރު ހުޅުވާލާ ވަގުތު ރާއްޖެއަށް އެހާ ގިނަ އެއާލައިންތައް އަންނާނެހެނެއް ހިއެއްނުވޭ. ޓޫރިސްޓުން ނައިސް ޑޮމެސްޓިކް އެއާލައިނެއް މެނޭޖެއް ނުކުރެވޭނެ،" ވާހަކަ ދެއްކި މީހާ ބުންޏެވެ.\nމާމިގިލީ ދާއިރާގެ މެމްބަރު ގާސިމް އިބްރާހިމްގެ ވިލާ ކުންފުނިން ހިންގާ ފްލައިމީގެ ރަސްމީ ބަހެއް ހޯދަން ގުޅުމުން، އިސް އޮފިޝަލަކު ވިދާޅުވީ އެކަމާ ބެހޭ ބަޔާނެއް އެއާލައިނުން ވަރަށް އަވަހަށް ނެރޭނެ ކަމަށެވެ.\nއިތުރު ލިޔުންތައް ވައިގެ ދަތުރުފަތުރު ވިލާ އެއާ ފްލައި މީ\nފްލައިމީން ބައިނަލްއަގުވާމީ ދަތުރުތައް ފަށައިފި\nކޮވިޑް-19: ފްލައިމީގެ ދަތުރުތައް މެދުކަނޑާލައިފި\nފްލައިމީ އަނެއްކާ ވެސް އައްޑު އާއި ފުވައްމުލަކަށް\nކުޑައިރުގެ ކެންސަރުން ސަލާމަތްވެ އާދައިގެ ދިރިއުޅުމުގައި\nވަޅީގެ ހަމަލާއިން ސަލާމަތްކޮށްދިން މީހާއާ ދިމާވެއްޖެ\nބަތަލާ މަންދިރާ އާއި މޯނީ ސޮނެވާފުށީގައި\nއާމްދަނީ ހޯދަން އެހެން ގޮތެއް؛ މާ ކާމިޔާބު!\nއައިއޯއެސް 14: އޮރެންޖް އަދި ފެހި ތިއްކެއް ފެނޭ؟\nއެންޑީއޭގެ ސީއީއޯގެ މަގާމުން ޝަހީލް އިސްތިއުފާދެއްވައިފި


ރާއްޖޭގައި ކޮވިޑުން ރައްކާތެރިވާން ވެކްސިން ދިން އަދަދު 80،000އަށްވުރެ މައްޗަށް – Dhen.mv\nމަރްޔަމް ވަޙީދާ February 22, 2021 - 10:23 pm\nކޮވިޑް-19 އިން ރައްކާތެރިވުމަށް މިއަދު އަތޮޅުތެރެއިން 1,588 މީހުންނަށާއި، އަދި މާލެ ސަރަޙައްދުން 3,054 މީހުންނަށް ވެކްސިން ދީފިއެވެ.\nހެލްތު ޕްރޮޓެކްޝަން އޭޖެންސީ (އެޗްޕީއޭ) އިން އާންމު ކޮށްފައިވާ ޑޭޓާއަަށް ބަލާއިރު 5,085 މީހުންނަށް މިއަދު ކޮވިޑަށް ވެކްސިން ދީފައި ވެއެވެ. އަދި މިހާތަނަށް މުޅި ރާއްޖެއިން ޖުމްލަ 80,159 މީހުންނަށް ވެކްސިން ދީފައި ވެއެވެ.\nމާލެ ސަރަޙައްދުގައި ވެކްސިން ދިނުމަށް ގާއިމް ކޮށްފައިވާ6ސެންޓަރުން މިހާތަނަށް ޖުމްލަ 59,077 މީހުންނަށް ވެކްސިން ދީފައިވާއިރު އަތޮޅުތެރޭގެ ދެ ސެންޓަރުން މިހާތަނަށް ޖުމްލަ 19,623 މީހަކަށް ވެކްސިން ދީފައި ވެއެވެ. އަދި ރިސޯޓުތަކުން މިއަދު 443 މީހުންނަށް ވެކްސިން ދީފައިވާއިރު، ޖުމްލަ 1،459 މީހުންނަށް އެތަންތަނުން ވެކްސިން ދީފައިވެއެވެ.\nއެޗްޕީއޭއިން އާއްމުކޮށްފައިވާ ސާވޭލަންސް ޑޭޓާއަށް ބަލާއިރު މިއަދު ރާއްޖެއިން ކޮވިޑަށް ފައްސި ވެފައިވަނީ މާލެއިން 139 މީހުންނާއި، އަތޮޅުތެރެއިން4މީހަކާއި ހިންގަމުން އަންނަ ރިސޯޓުތަކުން 17 މީހަކާ ކަނޑު އުޅަނދުފަހަރުތަކުން އެކަކެވެ.\nމިހާރު ރާއްޖެއިން މިބައްޔަށް ޖުމްލަ 18،930 މީހުން ފައްސި ވެފައިވެއެވެ.\nރާއްޖެއިން މިހާރު ކޮވިޑް ބަލިން ފަސޭހަ ވެފައިވަނީ ޖުމްލަ 16،351 މީހުންނެވެ. އަދި މިބަލީގައި ރާއްޖެއިން 60 މީހުން ވަނީ ދުނިޔެ ދޫކޮށްފައެވެ.\nހޮސްޕިޓަލުތަކުގައި މިހާރު ފަރުވާ ހޯދަމުން ދަނީ 162 މީހުންނެވެ.\nރާއްޖެއިން ކޮވިޑަށް ޓެސްޓު ކުރަން މިހާރު 497،071 ސާމްޕަލް ނަގައިފައި ވެއެވެ.


Eriksen gendhan Arsenal in faara lanee\nއިންޓަ މިލާންގެ މިޑްފީލްޑާ ކްރިސްޓިއަން އެރިކްސަން، ކުރިއަށް އޮތް ޖަނަވަރީ ޓްރާންސްފާގައި އާސެނަލްއަށް ގެނައުމަށް އެ ކުލަބުން މަސައްކަތް ހުއްޓާނުލާ ކަމަށް އިނގިރޭސި މީޑިއާތަކުން ބުނެފި އެވެ.\nއިންޓަ މިލާންއިން ވަނީ، ޑެންމާކުގެ ފޯވަޑް ދޫކޮށްލަން ތައްޔާރަށް އޮތް ކަމަށް ބުނެފަ އެވެ. އާސެނަލްއިން އެންމެ ފުރަތަމަ މަސައްކަތް ކުރީ ގުރެނިޓް ޒަކާ އިންޓަ އަށް ދިނުމަށް ފަހު އާއި އެރިކްސަން ގެނައުމަށެވެ. ނަމަވެސް އެކަމަށް ޒަކާ އެއްބަހެއް ނުވި އެވެ.\nސްކައި ސްޕޯޓްސްއިން ބުނީ، ޒަކާ އެގޮތަށް ބޭނުން ނުވި ނަމަވެސް، އާސެނަލްއިން އަދިވެސް އެރިކްސަން ގެނައުމުގެ މަސައްކަތް ހުއްޓާ ނުލާ ކަމަށެވެ. އާސެނަލް އިން މަސައްކަތް ކުރަމުން ދަނީ، އެ ޓީމުން ބާކީ ކޮށްފައިވާ މެސްޓް އޮޒިލްގެ މަގާމު ފޫބެއްދުމަށް މިޑްފީލްޑަރެއް ހޯދުމަށެވެ.\nއިންޓަގެ ސީއީއޯ ގްސެއްޕޭ މޮރާޓާ ކުރިން ވިދާޅުވެފައި ވަނީ، އެރިކްސަން ބޭނުންނަމަ ކުރިއަށް އޮތް ޖަނަވަރީ ޓްރާންސްފާގައި އޭނާއަށް ކުލަބު ދޫކޮށްލެވި ދާނެ ކަމަށެވެ. މޮރާޓާ ވިދާޅުވީ ޓްރާންސްފާ ޕީރިއަޑްގައި އެރިކްސަންގެ ހާލަތު ގާތުން ބަލާނެ ކަމަށެވެ. އަދި އޭނާ އަށް ހުށަހަޅާ ޓްރާންސްފާތަކާ މެދުވެސް އިންޓައިން ފުންކޮށް ވިސްނާނެ ކަމަށެވެ.\n"އެތެރޭ މަރުހަލާގައި [ކޯޗް އެންޓޯނިއޯ] ކޮންޓޭ ވަނީ މިހާރު އެކަމާ ބެހޭގޮތުން ވާހަކަ ދައްކާފަ،" އެރިކްސަންގެ ހަލާތާ ބެހޭގޮތުން ވާހަކަ ދައްކަމުން މޮރާޓާ ވިދާޅުވި އެވެ.\n"އަހަރެން އިތުރު ކޮށްލަން ބޭނުންވާ ވާހަކައަކީ ކުޅުންތެރިޔަކު ކުލަބު ދޫކޮށްލަން ބޭނުންވާ ކަމަށް ވަންޏާމު އަހަރެމެން އެ ކުޅުންތެރިޔަކަށް މަޖުބޫރެއް ނުކުރާނަން ޓީމުގައި ހުންނާކަށް."\nޑެންމާކްގެ މިޑްފީލްޑާ އިންޓައަށް ބަދަލުވީ، މިއަހަރު ޖަނަވަރީ މަހު ޓޮޓެންހަމް ހޮޓްސްޕާސްއިންނެވެ. ކުލަބަށް ބަދަލުވިތާ އެއް އަހަރު ނުވަނީސް ކުލަބު ދޫކޮށްދިއުމުގެ ހުއްދަ އިންޓައިން އެރިކްސަންއަށް ދީފައި ވަނީ، އެ ކުލަބުގައި ކޯޗް ޕްލޭންގައި އެރިކްސަން ނުހިމެނޭތީ އެވެ. އޭނާއަށް ކުޅެން ލިބެނީ މަދު ފުރުސަތެއްގަ އެވެ.


ވަގުތު ފުޓްސަލް މުބާރާތުގެ3ވަނަ މާލެގަން ސްޕޯޓްސް ކްލަބަށް – Mikal News\nވަގުތު ފުޓްސަލް މުބާރާތުގެ3ވަނަ މާލެގަން ސްޕޯޓްސް ކްލަބަށް\nވަގުތު ފުޓްސަލް ޗެލެންޖް 20203ވަނަ މާލެގަން އެފްސީ އަށް\nވަގުތު ފުޓްސަލް ޗެލެންޖް 2020 ގެ3ވަނަ މަގާމު މާލެގަމު ސްޕޯޓްސް ކްލަބުއިން ހާސިލުކޮށްފިއެވެ. ރޭ ކުޅުވުނު މި މުބާރާތުގެ3ވަނަ ހޮވާ މެޗުގައި މާލެގަން ސްޕޯޓްސް އިން ވަނީ މުބާރާތުގެ ގަދަ ބާރެއް ކަމުގައި ބެލެވުނު އެފްސީ ސްޕްރިންޓް 3-2 އިން ބަލިކޮށް މުބާރާތުގެ3ވަނަ މަގާމު ހޯދާފައެވެ.\nރޭގެ3ވަނަ ހޮވާ މެޗު ދެ ޓީމުންވެސް ފެށީ ވަރަށް ވާދަވެރިކޮށެވެ. ދެ ޓީމުންވެސް އިދިކޮޅު ގޯލަށް ހަމަލާތައް ދެމުން ދިޔައެވެ. ނަމަވެސް މެޗުގައި ފުރަތމަ2ގޯލު ޖަހައި 2-0 ގެ ލީޑެއް އެފްސީ ސްޕްރިންޓް އިން ހޯދިއެވެ. ފުރަތަމަ ހާފު ނިމުމުގެ ކުރިން މާލެގަން ޓީމުގެ ތަޝްމީން ގޯލެއް ކާމިޔާބުކޮށް އުއްމީދު އާކުރިއެވެ. ދެވަނަ ހާފުކުޅެން ނުކުމެ މޮޅުކުޅުމެއް ދައްކައި ހާފުގެ ކުރީ ކޮޅު މެޗުގެ ނަތީޖާ 2-2 އިން އެއްވަރު ކުރީ ކެޕްޓަން އިބްރާހިމް އަރީޝްގެ ގޯލަކުންނެވެ. އަދި ހާފުގެ ފަހު ވަގުތު މުހައްމަދު ތަޝްމީން2ވަނަ ގޯލެއް ޖަހައި މެޗުން ކުރި ހޯދީ 3-2 އިންނެވެ.\nމުބާރާތުގެ3ވަނަ ހޮވި މެޗުގައި މާލެގަން ޓީމުގެ ކުޅުންތެރިއަކު ބޯޅައާއެކު ކުރިޔަށް\nމި މެޗުގެ މޮޅު ކުޅުންތެރިއަކަށް ހޮވިފައިވަނީ މާލެގަން ޓީމުގެ މުހައްމަދު ތަޝްމީން އެވެ. އޭނާ ވަނީ މުޅު މުބާރާތުގެ އެނެމް މޮޅު5ކުޅުންތެރިންގެ ތެރޭގައި ވެސް ހިމެނިފައެވެ. މާލެގަން ސްޕޯޓްސް ކްލަބަށް މުބާރާތުގެ އެންމެ ރަނގަޅު ސަޕޯޓަރުން ތިބި ޓީމަކަށް ދޭ ޓްރޮފީ ވެސް ލިބިފައިވެއެވެ. މީގެ އިތުރުން މި މަގާމު ލިބިުނިއަނެއް ޓީމަކީ އެފްސީ ހަބޭސް އެވެ.\nމިމުބާރާތުގެ ޗެމްޕއިންކަން ހޯދީ ފާއިތުވި އހަރުގެ ވެސް ޗެމްޕއިން އެފްސީ އުސްގަނޑަ ޓީމެވެ. އެޓީމު ޗެމްޕިއަންކަން ހޯދީ ރޭގައި ކުޅެވުނުު މުބާރާތުގެ ފައިނަލް މެޗުގައި 1-0 އިން މައިލޯ އެފްސީ ބަލިކޮށްގެނެނެވެ. މިމެޗުގެ މުޅޮ ކުޅުންތެރިއަކީ އުސްގަނޑަ ޓީމުގެ ކެޕްޓަން ހުސެއިން ޝަރީފެވެ.\nމުބާރާތުގެ ޗެމްޕިއަން އުސްގަނޑަ ޓީމު – 2020\nމުބާރާތް ރޭގައި ނިމުމުން މުބާރާތުގެ ވަނަތަކަ ސްއިނާމު ދިނުން ބާއްވާފައި ވެއެވެ.\nމުބާރާތުގެ އެންމެ މޮޅު ކުޅުންތެރިޔާ، އަހުމަދު އަޔާޒް – އެފްސީ އުސްގަނޑަ\nއެންމެ މޮޅު ގޯލްކީޕަރ، އިބްރާހިމް ނަޖާހު – އުސްގަނޑަ\nއެންމެ އުންމީދީ ކުޅުންތެރިޔާ، މުހައްމަދު ހާޒިމް (މަޓާ) – އެފްސީ ސްޕްރިންޓް\nޓޮޕް ސްކޯރަރ، ހުޒައިފަތު ރަޝީދު(ހުޒޭ) 20 ގޯލު، އެފްސީ ޓޮޕް ބްރަދާސް\nމުބާރާތުގެ އެންމެ މޮލު5ކުޅުންތެރިން\nއަހުމަދު އަޔާޒް – އެފްސީ އުސްގަނޑަ\nއިސްމާއިލް ވިފާގް – އެފްސީ ސްޕްރިންޓް\nމުހަންމަދު ސިރުހާން – މައިލޯ ސިޓީ އެފްސީ\nމުހައްމަދު ތަޝްމީން – މާލެގަން ސްޕޯޓްސް ކުލަބް\nއަމީން އިބްރާހިމް – އެފްސީ ބޭރުމަތި\nހޯދަޑު ސްޕޯޓްސް އަށް މުބާރާތުގެ ކުއާޓާފައިނަލުގަިއ ކުޅުނު 2020\nފުވައްމުލައް ސިޓީއިން މި ފަހަރުގެ މުބާރާތުގައި ބައިވެރިވި3ޓީމުގެ ތެރެއިން އެންމެ ރަނގަޅު ކާމިޔާބީއެއް ހާސިލުކުރީ މާލެގަމު ސްޕޯޓްސް ކްލަބުންނެވެ. ދެން ވާދަކުރި ހޯދަޑު ސްޕޯރޓްސް އާއި ދިގުވާޑް ސްޕޯރޓްސް ވެސް ދެވަނަ ބުރުގެ ޖާގަހޯދިއެވެ. އެ ދެ ޓީމުވެސް ދެވަނަ ބުރުގައި ކުޅުނު މެޗުން ބަލިވީއެވެ. ނަމަވެސް ހޯދަޑު ސްޕޯޓްސް ދެވަނަ ބުރުގައި ވާދަކުރި ފޭދޫ ލޮނަ ޓީމު މުބާރާތުގެ ގަވާއިދާއި ޚިލާފުވުމުން މުބާރާތުން ވަކިކުރުމުން ކުއާޓާފައިނަލުގައި ކުޅެފައެވެ.\nމުބާރާތުގެ2ވަނަ ބުރުގައި ދިގުވާޑު ސްޓްސް ޓީމު ވާދަކުރި 2020\nމިމުބާރާތުގެ ފައިސާގެ އިނާމުގެ ގޮތުގައި ކަނޑައަޅަފައި ވަނީ ތިންވަނަ ޓީމަށް 30،000ރ. އަދި ރަނަރަޕް ޓީމަށް 75،000ރ. އަދި ޗެމްޕިއަން ޓީމަށް 150،000ރ. އެވެ. މިފަހަރުގެ މުބާރާތް ސްޕްންސަރކޯސްފަިއވަނީ “ޑްރީމްސް ޕިއްޒާ” އިންނެވެ.\nޑީސީ ބަލިކޮށް ހޯދަޑު ސްޕޯޓްސް ކްއާޓާ ފައިނަލާއި ގާތަށް\nސެމީ ފައިނަލުގެ ފަހު ދެޖާގަ މިސްކިތްމަގަށާއި ދޫނޑިގަމު ޖޫނިއަރ ޓީމަށް


މަންޗެސްޓާރ ސިޓީ ބަލިކޮށް ޗެލްސީ ޗެންޕިއަންސް ލީގު ކާމިޔާބުކޮށްފި\nMay 30, 2021 16:48:19\nފޯރި ގަދަވެގެން ދާނެކަމަށް ކުރިންވެސް ގަބޫލުކުރެވުނު މި މެޗުގެ ނުރައްކާތެރި ފުރަތަމަ ހަމަލާ ފޮނުވާލީ ޗެލްސީއިންނެވެ.\nމެޗުގެ 13 ވަނަ މިނެޓުގައި ވާރނާ ފޮނުވާލި ހަމަލާ މަންޗެސްޓާރ ސިޓީގެ ކީޕަރު އެޑާސަން ވަނީ ފަސޭހަކަމާއެކު ދިފާޢުކޮށްފައެވެ. ޗެލްސީއިން ބޯޅަ ހިފަހައްޓައިގެން ނުރައްކާކުރަމުން ދިޔަކަމުގައި ވިޔަސް އެއްވެސް ހަމަލާއެއް ގޯލާ އަމާޒުކުރެވޭ ގޮތެއްނުވިއެވެ.\nޗެލަސީގެ ޑިފެންސުގައި މުހިންމު ދައުރެއް އަދާކުރާ ބުރެޒިލްގެ ޑިފެންޑަރު ތިއާގޯ ސިލްވާ ވަނީ ލިބުނު އަނިޔާއަކާއި ގުޅިގެން މެޗުގެ 39 ވަނަ މިނެޓުގައި ބަދަލުކޮށްފައެވެ.\nމެޗުގެ ފެނިގެން ދިޔަ ހަމައެކަނި ލަނޑު މެޗުގެ ފުރަތަމަ ހާފުގެ 42 ވަނަ މިނެޓުގައި ކާމިޔާބުކުރީ ޗެލްސީއިންނެވެ. މި ލަނޑު ޗެލަސީއަށް ކާމިޔާބުކޮށް ދިނީ ކައި ހަވާރޓްސްއެވެ. މިއީ އޭނާ ޗެމްޕިއަންސް ލީގުގައި ކާމިޔާބުކުރި ފުރަތަމަ ލަނޑެވެ.\nމެޗުގެ ފުރަތަމަ ހާފު ނިމިގެން ދިޔައީ ނަތީޖާއަށް އިތުރު ބަދަލެއް ނައައިސްއެވެ.\nދެވަނަ ހާފު ފެށިގެން ސިޓީއިން މެޗު އެއްވަރު ކުރުމަށް ކުރިއަށް ޖެހި ޗެލްސީގެ ގޯލަށް ނުރައްކާ ކުރަމުންދިޔައެވެ. ނަމަވެސް ސިޓީއިން ކުރަމުންދިޔަ މަސައްކަތުގެ ހުރަހަކަށް ވެގެން ދިޔައީ ޗެލްސީގެ ވަރުގަދަ ޑިފެންސެވެ. މެޗުގައި ސިޓީއަށް އިތުރު ހިތްދަތިކަމެއް ކުރިމަތިވީ އެ ޓީމުގެ އެންމެ މުހިންމު ކުޅުންތެރިޔާ ކެވިން ޑެބުރެއިނާ އަނިޔާގެ ސަބަބުން ބަދަލު ކުރަން ޖެހުމުންނެވެ.\nމެޗުގެ 73 ވަނަ މިނެޓުގައި ޗެލްސީގެ ލީޑު ފުޅާކުރުމަށް ޕުލިސިޗްއަށް ރަނުގެ ފުރުސަތެއް ލިބިގެން ދިޔައެވެ. ނަމަވެސް ސިޓީގެ ޕެނަލްޓީ އޭރިއާ ތެރެއިން ލިބުނު އުނދަގޫ ފުރުސަތުގައި ޕުލިސިޗް ފޮނުވާލި ބޯޅަ ދިޔައީ ދަޑި ކައިރިން ބޭރަށެވެ.\nޗެލަސީގެ ޑިފެންސް ފޫ އަޅުވައިލުމަށް ސިޓީއިން ކުރަމުންދިޔަ މަސައްކަތް ކާމިޔާބުވާ ގޮތެއްނުވިއެވެ. މިޔާއި އެކު 20/21 ގެ ޗެމްޕިއަންސް ލީގުގެ ޗެމްޕިއަންކަން ޗެލްސީއިން ހޯދީއެވެ. މި އީ ޗެލްސީގެ ތާރީޚުގައި ޗެމްޕިއަންސް ލީގު ކާމިޔާބުކުރި ދެވަނަ ފަހަރެވެ. އަދި ސިޓީ އެމީހުންގެ ފުރަތަމަ ޗެމްޕިއަންސް ލީގު ކާމިޔާބު ކުރުމަށް ކުރާ މަސައްކަތް އިތުރު އަހަރަކަށް ދެމިގެން ދިޔައީއެވެ.


ihugai dhaiy ungulhai belehettun - Hali News\nއިހުޒަމާނުގައި ދަތްއުނގުޅައި ބެލެހުއްޓުން\n10 April 2021, 01:14\nދިވެހީންނަކީ އަބަދު ވެސް ދަތްއުނގުޅައި ސާފުކޮށް ބެލެހެއްޓުމަށް ލޯބިކުރި ބަޔެކެވެ. މިކަމުގެ އެއް ސަބަބަކީ އެބައިމީހުންނަކީ ވަރަށް ގިނައިން ދުފައި އުޅުނު ބަޔަކަށްވީތީއެވެ. ދުފުމުގެ ސަބަބުން ދަތުގައި ރަތްކުލަ ހިފައި ހުތުރުވެއެވެ. ދިވެހިން ދަތް އުނގުޅުމަށް އިސްކަންދޭ އަނެއް ސަބަބަކީ އެއީ ދީނީ ގޮތުން ވެސް ވަރަށް ބާރު އަޅުއްވާފައިވާ ކަމެކަށްވާކަމެވެ.\n1960 ގެ އަހަރުތަކާ ޖެހެންދެން ދަތްއުނގުޅާ ބުރުހާއި، ބޭހާއި، ކުނޑިއަކީ އާއްމުކޮށް ރާއްޖެއިން ލިބެން ހުންނަ އެއްޗެއްސެއް ނޫނެވެ. އެއިރު ދަތްއުނގުޅައި ހެދީ ދޮންވެލިންނެވެ. ދަތްއުނގުޅާ ވެއްޔަކީ މާ ބޮޑު އުނދަގުލާ ނުލައި އަތޮޅުތެރޭގެ ރަށްރަށުގެ ގޮނޑުދޮށްތަކުން ލިބުނު އެއްޗެކެވެ. އެހެނަސް ކޮންމެކޮންމެ ތަނަކުން ލިބޭ ދޮންވެލި ދަތްއުނގުޅަން ކަމަކުނުދެއެވެ. އެހެންވެ ކަމުދާ ހިމުން ވެލި ހުންނަ ތަންތަން ފާހަގަކޮށްފައި އެތަންތަނުން ވެލި ނަގައިއުޅުނެވެ.\nބައެއް މީހުން ކޮންމެ ދުވަހަކު ފަތިހު އަތިރި މައްޗަށް ގޮސް އެތަނުގައި ތިބެގެން ދަތްއުނގުޅައި އުޅުނެވެ. އަނެއްބައި މީހުން އެ ތަނުން ވެލިނަގައި މުށަށްލައިގެން ދަތްއުނގުޅަމުން ގެއަށް ދަނީއެވެ. ގޮސް އަނގަ ދޮންނާނީ ގިފިލިންނެވެ. ކޮންމެ ފަތިހަކު އަތިރިމައްޗަށް ދާން އުނދަގޫ މީހުން ގިފިލީގައި ދަޅަކަށް ނުވަތަ އުނބަކަށް ވެލި އަޅައިފައި ބަހައްޓަނީއެވެ. މާލޭގައި މުޅިން ވެސް ހަދައި އުޅުނީ އެހެންނެވެ.\nވެލިން ދަތްއުނގުޅަނީ ޝަހާދަތް އިނގިއްޔާއި ބޮޑުވާއިނގިއްޔާއި ދެ އިނގިލިންނެވެ. ބައެއް މީހުން، ޚާއްސަކޮށް އުމުރުން ދޮށީ މީހުން އިލޮށްޓެއްގެ ކޮޅު ފިސްކޮށްލައިފައި އޭގައި ވެލިލައިގެން ދެ ދަތު ދޭތެރެ ސާފުކުރެއެވެ.\nއެ ޒަމާނުގެ މީހުން ޤަބޫލުކުރިގޮތުގައި ދޮންވެއްޔަކީ، ޚާއްސަކޮށް ލޮނުވެއްޔަކީ ދަތްތަކަށާއި ހިރުގަނޑަށް ރަނގަޅު އެއްޗެކެވެ. އެހެނަސް، މި ޒަމާނުގެ ގިނަ ޑެންޓިސްޓުން އެ ވާހަކައާ އެއްބަހެއް ނުވެއެވެ. އެ މީހުން ބުނާގޮތުން ވެލި ލައިގެން އުނގުޅީމާ ދަތުގެ އިނާމަލް (އޮފުއަރާ ހަރު ފަށަލަ) ގޭނި ގެއްލުން ލިބެއެވެ. އަދި އެކަމުންދަތް ފަނިކެއުމަށް މަގުފަހިކުރެއެވެ. ޑެންޓިސްޓުން ބުނާގޮތުން ދަތްއުނގުޅަން އެންމެ ރަނގަޅީ މަޑު ބުރުހަކާއިއެކު، ފްލޮރައިޑްލީ ދަތްއުނގުޅާ ބޭހެވެ. ރަނގަޅީ ކޯއްޗެއްތޯ ނުބުންޏަސް، ފާހަގަކުރެވޭ އެއް ކަމަކީ އިހުމީހުންގެ ތެރޭގައި އުމުރުން 60 ވާއިރު އަނގައިގަ ދަތް ހުންނަ މީހުން މަދުކަމެވެ.\nމިޝްވާކު ނުވަތަ އަރާކު (ސެލްވަޑޯރ ޕަރސިކާ) ދަނޑިން ވެސް އިހުގައި ރާއްޖޭގައި ދަތްއުނގުޅައިހެދިއެވެ. މުސްކުޅިން ބުނާގޮތުން އެ ގަހަކީ ކުރިން ރާއްޖޭގައި ވެސް ހެދުނު ގަހެކެވެ. މިހާރު ހުންނަކަމެއް އެނގިފައި ނެތެވެ. އަރާކު ދަނޑިއަކީ 7000 އަހަރު ކުރިން ފެށިގެން އަރަބިކަރައިގައި ދަތްއުނގުޅަން ބޭނުންކުރަމުން އައިސްފައިވާ އެއްޗެކެވެ. މިފަހަކަށް އައިސް ބައެއް މީހުން އަރާކު ދަނޑި އެތެރެކޮށްގެން ބޭނުންކޮށް އެބަހަދައެވެ.\nދަތްތައް ބޭރަށް ނުކުމެފައި ހުންނަ މީހުންނަށް، ދަތްތަކުގައި ނަރުއަޅުވައި ސީދާކުރުމަށް އޯތޮޑޯންޓިސްޓުންގެ ޚިދުމަތެއް އިހުޒަމާނުގައި ނުލިބެއެވެ. އޭގެ ބަދަލުގައި އެއިރު ދަތްކަނޑަނީއެވެ. އެކަން ކުރަނީ ވަޅި ތޫނުކުރާ ކަހަލަ ހަނަކުން ގާނައިގެންނެވެ. އަންހެން ކުދިންގެ ދަތްކެނޑުމަކީ، ޚާއްސަކޮށް އައްޑޫގައި ވަރަށް އާއްމު ކަމެކެވެ. 70 އިގެ އަހަރުތަކުގައި މާލެއަށް އައިސްއުޅޭ އައްޑޫ ކުދިން ފާހަގަކޮށްހެދެނީ ވެސް އެ ކުދިންގެ ދަތްކަނޑާފައި ހުންނާތީއެވެ.\nރާއްޖޭގައި ފާހާނާ އާއްމުވުމަކީ ދޮންވެލިން ދަތް އުގުޅުން އުވިދިޔުމުގެ އެންމެ ބޮޑު ސަބަބެވެ. ތަށިމުށިޖެހި ފާހާނާތަކުގައި ވެލި ގެންގުޅުމަކީ ފެން ހިންދާ ލޯވަޅުތަކާއި ހޮޅިތައް ބެދޭ ކަމެކެވެ.\nކޮންމެއަކަސް ދޮންވެލިން ދަތްއުނގުޅުމަކީ ރާއްޖޭގެ ޒަމާންވީ، އެހެނަސް އުވިފައިވާ ޘަޤާފަތެކެވެ. އެކަމަކު އެއީ ކޮންމެހެން އަލުން ދިރުވަންޖެހޭ ޘަޤާފަތެއްކަމަކަށް ނުބެލެވެއެވެ.


އޭ ﷲ | ހިތުގެ | ދީނާއިދުނިޔެ\nBack ކަވާސާ ދީނާއިދުނިޔެ ދީނާއިދުނިޔޭގެ ބައިތައް ހިތުގެ އޭ ﷲ\nގޮތް ހުސްވެ، މަގުތައް ދަތިވެ، އުއްމީދު ކެނޑި އޭގެ ވާފަށް ބުރިވެއްޖެނަމަ، އެ މީހުން ގޮވާލަނީ: އޭ ﷲ އެވެ!\nތަނަވަސް ބިން ކަލެއަށް ދަތިވެ، އުދާސްތަކުން ނަފްސު ތާށިވެއްޖެނަމަ، ގޮވާލާށެވެ: އޭ ﷲ އެވެ!\nހެޔޮ ބަސްތަކާއި، އިޚްލާޞްތެރި ދުޢާތަކާއި، ތެދުވެރި ގޮވުންތަކާއި، ބަރީއަ ކަރުނައާއި، މޮޅިވެރިއާގެ ހިތާމަ އުފުލެނީ އެކަލާނގެ ޙަޟްރަތަށެވެ.\nދަމުގައި އަތްތިލަތަކާއި، ބޭނުންތަކުގައި އަތްތައް ދިއްކުރެވެނީ، އަދި ބޮޑެތި ކަންތައް ކުރިމަތިވާ ހިނދު ލޯ ދިއްކުރެވެނީ، އަދި ޙާދިސާތަކުގައި ސަލާންޖަހަނީ އެކަލާނގެއަށެވެ.\nދޫތަކުން މަދަޙަ ކިޔަނީ އެކަލާނގެ އިސްމުފުޅެވެ. އެހީއަށް އެދި ގޮވާލަނީ އެކަލާނގެއަށެވެ. އަދި އެކަލާނގެ ހަނދުމަކުރުމުން ހިތްހަމަޖެހެއެވެ. ނަފްސަށް އަރާމުލިބެއެވެ. ޝުޢޫރުތައް ހަމަހިމޭންވެއެވެ. އަޢްޞާބު ފިނިވެއެވެ. ހެޔޮ ވިސްނުން ލިބެއެވެ. ޔަޤީންކަން ފުރިހަމަވެ ވަރުގަދަވެއެވެ.\nﷲ: މިއީ އެންމެ ރިވެތި އިސްމުފުޅެވެ. އެންމެ ޗާލު އަކުރުތަކެވެ. އެންމެ ތެދު ޢިބާރާތެވެ. އެންމެ އަގުހުރި ކަލިމައެވެ.\nﷲ: އެއީ ތަނަވަސްވެވޮޑިގަތުމާއި ދެމިވޮޑިގަތުމެވެ. ބާރާއި ނަޞްރެވެ. ޢިއްޒަތާއި ކުޅަދުންވަންތަކަމާއި ޙިކްމަތްވަންތަކަމެވެ.\nﷲ: އެއީ އޯގާވަންތަކަމާއި ބެލެހެއްޓެވުމެވެ. އެހީއާއި މަދަދެވެ. ލޯތްބާއި އިޙްސާންތެރިކަމެވެ.\nﷲ: އެއީ ކީރިތިވަންތަކަމާއި، މަތިވެރިވަންތަ ރަސްކަލާނގެއެވެ. ހައިބަތްވަންތަކަމާއި ޖަބަރޫތީ ގަދަފަދަވަންތަ ރަސްކަލާނގެއެވެ.\nހައްދަވައި ބޮޑުކުރެއްވި ކަލާކޮ! ހިތުގެ ކެކުޅުމުގެ ބަދަލުގައި ހަމަޖެހުން ލައްވާފާނދޭވެ! ހިތާމައިގެ ނިމުމަކަށް އުފާވެރިކަން ލައްވާފާނދޭވެ! ބިރުވެރިކަން ލިބޭ ވަގުތު އަމާންކަން ލައްވާފާނދޭވެ!\nހައްދަވައި ބޮޑުކުރެއްވި ކަލާކޮ! ހިތުގައިވާ ދިލަނެގުން، ޔަޤީންކަމުގެ ގަނޑުފެނުން ފިނިކޮށްދެއްވާފާނދޭވެ! ރޫޙުގައިވާ ހޫނު އަނގުރުތައް، އީމާންކަމުގެ ފެނުން ނިއްވާދެއްވާފާނދޭވެ!\nއޭ ހައްދަވައި ބޮޑުކުރެއްވި ކަލާކޮ! ނިދިނުލިބިފައި ތިބި ލޯތަކުގައި، އިބަރަސްކަލާނގެ އަމާންކަމުގެ ނިންޖެއް ލައްވާފާނދޭވެ! ހާސްވެފައިވާ ނަފްސުތަކަށް، ހަމެޖެހުން ގެންނަވާފާނދޭވެ! އަދި އެއަށް ކައިރި ނަސްރެއް ދެއްވާފާނދޭވެ! ހައްދަވައި ބޮޑުކުރެއްވި ކަލާކޮ! ހައިރާންކަން ލިބިފައިވާ މީހުންގެ ލޯތަކަށް، އިބަރަސްކަލާނގެ ނޫރުފުޅަށް މަގުދައްކަވާފާނދޭވެ! ނުބައި މަގުތަކުން ދާ މީހުންނަށް، އިބަރަސްކަލާނގެ ޞިރާތު މަގު ދައްކަވާފާނދޭވެ! ތެދުމަގުން ކައްސާލާފައިވާ މީހުންނަށް، އިބަރަސްކަލާނގެ ހިދާޔަތު ދެއްވާފާނދޭވެ!\nހައްދަވައި ބޮޑުކުރެއްވި ކަލާކޮ! އަލިކަމުގެ ތެދު ފަޖުރަކުން، ވަސްވާސްތައް ދުރުކުރައްވާފާނދޭވެ! ޟަމީރުތަކުގައިވާ ބާޠިލުކަންތައް، ޙައްޤުގެ ލަޝްކަރަކުން، ނެތިކުރައްވާފާނދޭވެ! އަދި އިބަރަސްކަލާނގެ މަދަދުވެރިކަމުގެ ސިފައިންގެ ހަމަލާތަކުން، ޝައިޠާނާގެ ކެހިވެރިކަން ދުރުކުރައްވާފާނދޭވެ!\nހައްދަވައި ބޮޑުކުރެއްވި ކަލާކޮ! އަޅަމެންގެ ކިބައިން ހިތާމަ ދުރުކުރައްވާފާނދެވެ! އަދި އަޅަމެންގެ ހިތްތަކުން ނުތަނަވަސްކަން ފިއްލަވާފާނދޭވެ! އަދި އަޅަމެންގެ ނަފްސުތަކުން ހާސްކަން ދުރުކުރައްވާފާނދޭވެ!\nއިބަރަސްކަލާނގެ ނޫން ފަރާތަކަށް ބިރުގަތުމާއި، އިބަރަސްކަލާނގެ ނޫން ފަރާތަކަށް ބަރޯސާވުމާއި، އިބަރަސްކަލާނގެ ނޫން ފަރާތަކާ ވަކީލުކުރުމާއި، އިބަރަސްކަލާނގެ ނޫން ފަރާތަކުން އެއްޗަކަށް އެދުމާއި، އިބަރަސްކަލާނގެ ނޫން ފަރާތެއްގެ އެހީތެރިކަން ލިބިގަތުމާއި، މިހިރަ މިހިރަ ކަންތަކުން ދުރުވެ ހުރުމަށްޓަކައި، އިބަރަސްކަލާނގެ ރައްކާތެރިކަމާއި އެހީތެރިކަން މިއަޅާ ހޯދަމެވެ. އިބަރަސްކަލާނގެ އަކީ އަޅަމެންނަށް ނަޞްރު ދެއްވާ ކަލާނގެއެވެ.


Ibu ge mathibaru sarukaareh! Dhen vaanee kihineh?\nއިބޫގެ މަތިބަރު ސަރުކާރެއް! ދެން ވާނީ ކިހިނެއް؟\nއިދިކޮޅު ބޮޑު ކޯލިޝަނަކާއެކު މިއަހަރުގެ ރިޔާސީ އިންތިހާބު ބޮޑު އަގުލަބިއްޔަތަކުން ކާމިޔާބު ކުރެއްވި އިންތިހާބީ ރައީސް އިބްރާހިމް މުހައްމަދު ސޯލިހް، އިބޫގެ ސަރުކާރު ފެށުމަަށް މިވަނީ ގާތްގަނޑަކަށް ހަފްތާއަކަށްވެފަ އެވެ. މިމަހުގެ 17 ވަނަ ދުވަހު ހުވާ ކުރެއްވުމަށް އިބޫ ތައްޔާރުވެފައިވާއިރު، ރައްޔިތުން ތިބީ އާ ސަރުކާރާ މެދު ފޮނި އުންމީދުތަކެއްގަ އެވެ. އާ ސަރުކާރުން ގެނެސްދޭނެ ފަސޭހަތަކަށް އެ މީހުން ތިބީ ކެތްމަދުވެ، އިންތިޒާރު ކޮޅުންލައިފަ އެވެ.\nއާ ސަރުކާރަކަށް މަރުހަބާ ކިޔުމަށް މުޅި ގައުމު ތައްޔާރުވެފައިވާ އިރު، އިބޫގެ ސަރުކާރު ބައްޓަންވެގެންދާނެ ގޮތާމެދު އަދިވެސް އޮތީ ސުވާލުތަކެކެވެ. ސަރުކާރު ބަދަލުވުމުގެ މަރުހަލާ ހަލުވި ކަމާއެކު ކުރިއަށްދާއިރު، އާ ސަރުކާރު ރުކުރުވާލާނެ ގޮތެއް މިހާތަނަށް އާންމުންނަށް އޮތީ ތިލަނުވެ، ނޭންގުމެއްގެ ތެރޭގަ އެވެ. ނަމަވެސް އިއްޔެ ވަނީ ނުރަސްމީ ގޮތެއްގައި އިބޫގެ ސަރުކާރުގެ މިނިސްޓްރީތަކުގެ އަދަދު ތިލަވެފަ އެވެ.\nކޯލިޝަން ސަރުކާރު އެކުލަވާލުމުގައި އަމަލީ ގޮތުން އުޅުއްވާ އޮފިޝަލަކު އިއްޔެ "އަވަސް"އަށް ތިލަކުރެއްވި މައުލޫމާތުތަކުން އެނގޭ ގޮތުގައި އިބޫ ވެރިކަމަށް ނިކުންނަވާނީ ޖުމްލަ 22 މިނިސްޓަރުންގެ ބިޔަ ކެބިނެޓަކާ އެކު އެވެ. އެއީ އަދި ދައުލަތުގެ ބަންޑާރަ ނައިބު ނުހިމަނަ އެވެ. ބަންޑާރަ ނައިބަކީ ވެސް ކެބިނެޓްގެ މަގާމަކަށް ވާތީ ޔަގީނުންވެސް ވުޒާރާތަކުގެ އަދަދު 23 އަށް ނާރާނެ ގޮތެއް ނެތެވެ. މިއީ އެއްބަޔަކަށް ސަޕްރައިޒްއެކެވެ. ބައެއް މީހުން ފުރަތަމަ ވެސް ސުވާލު ކުރީ އެންމެ ހަތަރު ލައްކަ މީހުންގެ އާބާދީއެއް ބަލަހައްޓަން މިވަރުގެ ގިނަ ފާޓުފުޅާ ވުޒާރާތަކެއް ބޭނުންވޭ ހެއްޔެވެ؟ މިހާރުވެސް ސިޔާސީ މަގާމުތައް ގިނަވެ، ހެޔޮވެރިކަމެއް ނުކުރެވޭ ކަމުގެ ޝަކުވާ ރައްޔިތުންގެ މެދުގައި ބޮޑެވެ. ސަރުކާރު މަތިބަރުވެ ރައްޔިތުންގެ ކަންކަމުގައި ފަހަތުފަޔަށް ބުރަވުމަކީ، ނިމުމެއް ނެތް ޝަކުވާއެކެވެ.\nއިބޫގެ ސަރުކާރުގައި 22 މިނިސްޓަރުންގެ ކެބިނެޓެއް އެކުލަވާލަނީ އިދިކޮޅު ކޯލިޝަންގެ މައި ހަތަރު ލީޑަރުންގެ ޕާޓީތަކަށް ބައި އަޅައިގެން އެބޭފުޅުންގެ މެދުގައި ހަދާފައިވާ "ޑީލް"ގެ ތެރެއިންނެވެ. ސަރުކާރުގެ ކޭކު ފަޅާފައިވާ ގޮތަށް ބަލާއިރު ކެބިނެޓްގެ 40 ޕަސެންޓް ހިބަކޮށް ދީފައި ވަނީ އެމްޑީޕީއަށެވެ. ކުރީގެ ރައީސް މައުމޫން އަބްދުލްގައްޔޫމަށް 20 ޕަސެންޓް ދޭއިރު ޖުމްހޫރީ ޕާޓީއަށް އޮތީ 25 ޕަސެންޓެވެ. އަދާލަތު ޕާޓީއަށް ދޭން ނިންމާފައިވަނީ 15 ޕަސެންޓް އެވެ. މިއީ ޕާޓީތަކުގެ މެދުގައި ސަރުކާރުގެ ކޭކު ފަޅާފައިވާ ގޮތެވެ.\nމިހާރު، ރައީސް އަބްދުﷲ ޔާމީންގެ ކެބިނެޓްގައި ތިއްބަވަނީ 15 މިނިސްޓަރުންނެވެ. ޖުމްލަ 22 މިނިސްޓަރުން ހިމެނޭ ގޮތަށް އިބޫގެ ސަރުކާރުގެ ކެބިނެޓް އެކުލަވާލާން ނިންމާފައިވަނީ ރައްޔިތުންނަށް އެންމެ ފުރިހަމަޔަށް ހިދުމަތްތައް ފޯރުކޮށްދިނުމުގެ ބޭނުމުގައި ކަމަށް ވެދާނެ އެވެ. މި ބިޔަ ކެބިނެޓާ އެކު ރައްޔިތުން އެދޭ ހިދުމަތްތައް އިބޫގެ ސަރުކާރަށް ފޯރުކޮށްދެވޭނެ ހެއްޔެވެ؟ އެކަމުން އޮތީ ފައިދާ ހެއްޔެވެ؟ މި ބޮޑު ކެބިނެޓެއް ގޮވައިގެން ނިކުންނަ ސަރުކާރުން ފެންނާނީ ކޮން ބަދަލުތަކެއް ހެއްޔެވެ؟\nތިލަވެފައިވާ މައުލޫމާތުތަކަށް ބަލާއިރު، ބައެއް މިނިސްޓްރީތަކުގެ ދަށުގައި ހުރި ޑިޕާޓްމެންޓްތައް ވެސް ވަކި ވަކި މިނިސްޓްރީތަކެއްގެ ގޮތުގައި ކަނޑައަޅާނެ އެވެ. ޒުވާނުންގެ ވަކި މިނިސްޓަރެއް ހުންނަވާއިރު، ކުޅިވަރު މިނިސްޓަރެއް ވެސް ހުންނަވާނެ އެވެ. އެޑިއުކޭޝަން މިނިސްޓްރީގެ ދަށުގައި މިހާރު އޮތް ހެރިޓޭޖް ވަކި މިނިސްޓްރީއަކަށް ހަދާނެ އެވެ. ސައިންސް އެންޑް ޓެކްނޮލޮޖީ ވެސް ވަކި މިނިސްޓްރީއެއްގެ ގޮތުގައި ކަނޑައަޅާނެ ކަމަށްވެ އެވެ. އަދި ޓޫރިޒަމް މިނިސްޓްރީގެ ދަށުގައި ހުރި ސިވިލް އޭވިއޭޝަން ފަދަ ޑިޕާޓްމެންޓްތައް ވެސް ވަކިވަކި މިނިސްޓްރީތަކުގެ ގޮތުގައި ކަނޑައަޅަން ކޯލިޝަނުން އޮތީއެއްބަސްވެފަ އެވެ.\nއިބޫ އިންތިހާބުގެ ކެމްޕެއިންގައި އެންމެ ގިނައިން ދައްކަވަމުން ގެންދިޔަ އެއް ވާހަކަ އަކީ އެމަނިކުފާނުގެ ސަރުކާރު ވެގެންދާނީ ރައްޔިތުންގެ ސަރުކާރަކަށެވެ. އެމަނިކުފާނުގެ ސަރުކާރު ބިނާ ކުރާނީ ރައްޔިތުންގެ ހިޔާލާއެކު ކަމަށެވެ. އެހެން ކަމުން 22 މިނިސްޓަރުން ކެބިނެޓަކުން މި ސަރުކާރުން ރައްޔިތުންގެ އެދޭ ބަދަލުތައް ގެނެސްދެވިދާނެ ހެއްޔެވެ؟ ރައްޔިތުންގެ ހިޔާލާއެއްގޮތަށް ކަންކަން ކުރެވިދާނެ ހެއްޔެވެ؟ ރައްޔިތުންގެ އަޑު އެހޭނެ ހެއްޔެވެ؟ އެކަމާ މެދު އާންމުންގެ މެދުގައި ވެސް ބަހުސް އެބަ އޮތެވެ. ސިޔާސީ މަގާމުތައް ގިނަވުމުގެ ކަންބޮޑުވުން ވެސް އެބަ އޮތެވެ. މަތިބަރު ސަރުކާރެއް އުފެދި އެކަން އެންމެ ފަހުން ހާޖާނަކަށް ވުމުގެ ފުރުސަތު ވެސް ހަމަ އޮތީ އެވެ.\nއިބޫގެ ސަރުކާރު އެކުލަވާލާ ގޮތް އާންމުވުމާ އެކު ހިޔާލުފާޅުކުރި ބައެއް މީހުން ބުނި ގޮތުގައި އިތުރު މިނިސްޓްރީތައް އުފައްދައިގެން ރައްޔިތުންނަށް ހިދުމަތް ކުރުމުގެ ބަދަލުގައި ވައްކަމާއި ކޮރަޕްޝަނަށް މަގުފަހިވުން އިންތިހާއަށް މާބޮޑުވެގެންދާނެ އެވެ. ގިނަ މިނިސްޓްރީތަކެއް އެކުލަވާލި ނަމަވެސް ރައްޔިތުންނަށް ހިދުމަތް ދިނުމުގައި އިހުލާސްތެރި ނުވާނަމަ އެކަމުންވާނެ ފައިދާއެއް ނޯންނާނެ ކަމަށް އެ ހިޔާލުގައި ތިބި މީހުން ދެކެ އެވެ. ބިޔަ ކެބިނެޓެއްގެ ސަބަބުން، ދައުލަތުން ބަޖެޓުން ސިޔާސީ މަގާމުތަކަށް ކުރަން ޖެހޭ ހޭދަ އިތުރުވެ ރައްޔިތުންގެ ދުޅަހެޔޮ ކަމަށް ހޭދަނުކުރެވުމުގެ ފުރުސަތު އޮންނާނެ ކަމަށް ބުނާ އަޑުތައް އަދި މާ ގަދަ އެވެ.\n"ގިނަ މިނިސްޓަރުންތަކެއް އިތުރުކޮށް އާމިނިސްޓްރީތަކެއް އުފައްދައިގެން ފައިދާއެއްވާނެ ކަމަކަށް ނުދެކެން، އެއީ މިކަމުގެ ސަބަބުން ވައްކަމާއި ކޮރަޕްޝަނަށް މަގުފައިވެގެންދާނެތީ، ރައްޔިތުންގެ ފައިސާއަށް ބަލަން ޖެހޭ، ގިނަ މިނިސްޓްރީތަކެއްގެ ސަބަބުން ރައްޔިތުންނަށް ލިބިގެންދާ ގެއްލުން ބޮޑުވެގެންދާނެ،" އަލަށް ވޯޓްލީ ޒުވާނެއްގެ ހިޔާލު ސޯޝަލް މީޑިއާގައި ބަންޑުން ކުރި އެވެ.\nއާ މިނިސްޓްރީ ތަކުގެ ސަބަބުން ހަރަދުވެސް އިތުރުވެގެންދާނެ އެވެ. މިނިސްޓަރުން އިތުރު ކުރުމަކީ ބޭކާރު ހަރަދުތަކެއް އިތުރުވެގެންދާނެ ކަމެއް ކަމަށް ބުނަން ޖާގަ އެބަ އޮތެވެ. އެއީ ކޮންމެ އާ މިނިސްޓްރީއަކަށް އެތައް ބައިވަރު ސިޔާސީ މަގާމުތަކެއް ވެސް ތަރުތީބުވެގެން އަންނާނެތީ އެވެ. އިދާރީ ހަރަދުތައް ވެސް ބޮޑުވުމުގެ ފުރުސަތު އޮތީ އެވެ. ސަބަބަކަށް ވަނީ ކޮންމެ މިނިސްޓްރީއަކަށް އޮފީހެއް ހަދަން ޖެހުމާއި އޮނިގަނޑެއް ތައްޔާރުކޮށް އިދާރީ މުވައްޒަފުންތަކެއް ތަނަށް ނަގަން ޖެހޭތީ އެވެ. ނަމަވެސް އެކަމުގެ ސަބަބުން ވަޒީފާގެ ފުރުސަތުތައް އިތުރުވެގެންދާނެކަމީ ލިބޭ "ޕްލަސް" ޕޮއިންޓެއް ކަމަށް ބުނާ މީހުން އެބަ ތިއްބެވެ. އެކަމަކު އެ ވަޒީފާތަކަކީ މިހާރެކޭ އެއްގޮތަށް ޕާޓީގެ އެކްޓިވިސްޓުންނަށް ބަހާލެވޭ އެއްޗަކަށް ވެއްޖެ ނަމަ، އެއީ ހަގީގަތުގައި ބޭކާރު ހަރަދެކެވެ.\nމި ހުރިހާ ކަމެއް މި ފެށެނީ ކޯލިޝަންގެ ސަރުކާރުގެ ހުރިހާ ޕާޓީތަކެއް ރުއްސަން ޖެހޭތީ އެވެ. އިބޫގެ ސަރުކާރުގެ ބިންގަލަކީ، ބޮޑު ކޯލިޝަނެއް ކަމަށްވާއިރު، އެންމެ ބޮޑު ގޮންޖެހުމަކަށް ވާނީ ކޯލިޝަންގެ ހުރިހާ ޕާޓީތަކެއް ހިތްހަމަ ޖައްސައިގެން ވެރިކަން ދެމެހެއްޓުމެވެ. އިބޫއަށް ދިމާވާނެ އެންމެ ބޮޑު ގޮންޖެހުމަކީވެސް ކެބިނެޓް އެކުލަވާލުމެވެ. މިނިސްޓްރީތައް އިތުރުވީވެސް ސަރުކާރުން ކޯލިޝަންގެ ޕާޓީތަކަށް ބައި އަޅަން ޖެހުމުގެ ސަބަބުން، އެ މީހުން ހިތްހަމަ ޖެއްސުމަށެވެ. ނަމަވެސް ހިޔާލުތަފާތު ޕާޓީތަކުގެ މައްޗަށް އެކުލެވޭ ކޯލިޝަން ކެބިނެޓަކުން އެއްގަލަކަށް އަރައިގެން ސަރުކާރު ހިންގަން ޖެހުމަކީ އިބޫއަށް ދިމާވާނެ އެންމެ ބޮޑު އެއް ގޮންޖެހުމެވެ.\n"ލީޑަރުންތައް ޑީލްއެއްގެ ދަށުން ކެބިނެޓް ބަހާލިޔަސް މިކަމުގައި އެންމެ ބޮޑު ގޮންޖެހުމެއް ކުރިމަތިވާނީ އިބޫއަށް، އެއީ ތަފާތު ހިޔާލުގެ ކެބިނެޓެއް އެކުލެވިގެން އަންނާނީ، އެހެން ކަމުން އެއްގަލަކަށް އަރުވައިގެން 22 މިނިސްޓަރުން އެއްބަސް ކުރުވުމަކީ ވަރަށްވެސް ބޮޑު ޗެލެންޖަކަށް ވެގެންދާނީ،" އިބޫއަށް ތާއީދު ކުރާ ބޭފުޅަކު ބުންޏެވެ.\nކޮންމެ ކަމަކަށްވެސް ފާޑު ކިޔުން އަމާޒުވާނެ އެވެ. ނަމަވެސް އެފާޑިއުންތަކާއެކުވެސް މި ސަރުކާރު ކުރިއަށް ގެންދިއުމަށް އިބޫ ހުންނެވީ ހިތްވަރު ކުރައްވަން ތައްޔާރަށެވެ، އާ ސަރުކާރުން 22 މިނިސްޓަރުންގެ ކެބިނެޓް ހަތަރު ޕާޓީއަށް ބަހާލައިގެން އެކުލަވާލާ ސަރުކާރަކުން އޮތީ ފަސޭހަކަމަށް ވެސް ބުނާ މީހުން އެބަ ތިއްބެވެ. ބައެއް މީހުން ދެކޭ ގޮތުގައި މިކަމުގެ ސަބަބުން ރައްޔިތުންނަށް ބޭނުންވާ ކަންކަން އާ ސަރުކާރުން ފުއްދާ ދިނުމުގައި ލުއި ފަސޭހަ ގޮތްތަކެއް އެކުލަވާލެވޭނެ އެވެ. ބޭނުންވަނީ ރަނގަޅު އޮނިގަނޑެކެވެ. މިނިސްޓްރީތައް އިތުރު ވިޔަސް، ޑެޕިއުޓީ މިނިސްޓަރުންނާއި ސްޓޭޓް މިނިސްޓަރުން އަދި ކޯޑިނޭޓަރުންތައް މަދުކުރެވިދާނެ އެވެ. ގިނަ މިނިސްޓްރީތަކާ އެކު ހަރަދު ބޮޑުނުވެ ހިފެހެއްޓޭނެ ގޮތަކީ އެއީ ކަމަށް އެ މީހުން ދެކެ އެވެ.\n"ގިނަ މިނިސްޓްރީތަކެއް އުފެއްދުމިުގެ ސަބަބުން ފައިދާތަކެއް ވެސް އެބަ ހުރި. އެކަމުގެ ސަބަބުން ބައެއް ނިންމުންތައް ނިންމުމުގައި ފަސޭހަވެގެންދާނެ، އަދި ވަކިން ހާއްސަކޮށް ހަތަރު ޕާޓީގެ ކެބިނެޓެއް އޮތުމުން ތަފާތު ހިޔާލުތަކާއެކު ސަރުކާރު ހިންގޭނެ، އެއީ މި ސަރުކާރަށް ލިބިގެންދާނެ އެންމެ ބޮޑު ދުޅަހެޔޮ ކަމަކީ،" ސޯޝަލް މީޑިއާގައި ހިޔާލުފާޅުކުރި މީހަކު ބުންޏެވެ.\nއާ ސަރުކާރުގެ ކަންކަން ހަތަރު ލީޑަރުންގެ "ޑީލް"ގެ ދަށުން ކުރިއަށް ގެންދާއިރު، އެ ޑީލްތައް އަދިވެސް ހާމަކޮށްފައެއް ނުވެ އެވެ. އެކަމާ ގުޅިގެން އާންމުން ގޮވާލަނީ އެ ކަންކަން ހާމަކުރުމަށެވެ. ހަތަރު ޕާޓީ އެކުލެވޭ ކެބިނެޓަކާއެކު 22 މިނިސްޓަރުން އިބޫގެ ސަރުކާރުގެ ނައުގައި ދަތުރު ކުރާނެ އެވެ. ހިޔާލުތަފާތު ފަޅުވެރިންނާއެކު ރައްޔިތުން އެދޭ ބަދަލު އާ ސަރުކާރުން ގެނެސްދެވޭނެ މަންޒަރު ބަލަން ރައްޔިތުން ތިބީ ކެތްމަދުވެފަ އެވެ. އެކަމަކު ސުވާލަކީ ރައްޔިތުންގެ ބޮޑެތި މައްސަލަތައް ހައްލުކުރަން މިހާ މަތިބަރު ސަރުކާރަކަށް ހިނގައިގަނެވޭނެ ހެއްޔެވެ؟\nއެމްޑީޕީ އަދާލަތު ޕާޓީ ޖުމްހޫރީ ޕާޓީ + އެމްއާރުއެމް


Samsungun 600 Megapixel Camera Sensor eh ufaddhanee | Mihaaru\nސެމްސަންގުން ބާޜުގަދަ ކެމެރާ ސެންސަރެއް އުފައްދަނީ ހަމައެކަނި ސްމާޓްފޯނުތަކަކަށް ނޫން ކަމަށް ބުނޭ\nސެމްސަންގުން 600 މެގަޕިކްސެލް ކެމެރާ ސެންސަރެއް އުފައްދަނީ\n23 އެޕްރީލް 2020 - 09:16 1 comment\nމަންޒަރުތައް ތަފުސީލްކުރުމުގައި އިންސާނުންގެ ލޮލަށް ވުރެ ގާބިލު ކެމެރާ ސެންސަރެއް އުފައްދަން މަސައްކަތްކުރާ ކަމަށް ސެމްސަންގުން ބުނެފި އެވެ. މިއީ ކުރެވިދާނެ ކަމެއް ނަމަވެސް، ސްމާޓްފޯނެއްގައި ހަރުކުރަން ފުރިހަމަކުރަންޖެހޭ މަސައްކަތް ވަކިން ބޮޑު ކަމަށް ސެމްސަންގުން ބުނެ އެވެ.\nސްމާޓްފޯނެއްގައި، މިހައި ކުޅަދާނަ ސެންސަރެއް ހަރުކުރުމަށްޓަކައި، ސެންސަރުގެ ބައިތައް އިންތިހާ އަށް ކުޑަކުރަންޖެހެ އެވެ. މިއީ އަދި ދުނިޔޭގައި ނެތް ޓެކްނޮލޮޖީއެއް ނަމަވެސް، ސެމްސަންގުން ބުނާ ގޮތުގައި، އެ މީހުންގެ އިންޖިނޭރުންނަކީ އުފައްދާ ބައެކެވެ.\nސްމާޓްފޯން ކެމެރާ މާކެޓްގައި ސެމްސަންގަކީ ގަދަ ބާރެކެެވެ. ގެލަކްސީ އެސް މަރުކާގެ ފޯނުތަކަށް ބެލި ނަމަވެސް، މިކަން ކަށަވަރުވެ އެވެ. ސްމާޓްފޯންތަކަށް 64 އަދި 108 މެގަޕިކްސެލް ކެމެރާތައް އެންމެ ފުރަތަމަ ތައާރުފުކުރީ ސެމްސަންގުންނެވެ.\nސެމްސަންގުން ބުނާ ގޮތުގައި 600 މެގަޕިކްސެލް ކެމެރާއެއް އުފައްދަނީ ހަމައެކަނި ސްމާޓްފޯނުތަކަށް ވިސްނައިގެނެއް ނޫނެވެ. އިންސާނުންގެ ލޮލަށް ފެންނަ ވަރަށް ވުރެ ބޮޑަށް މަންޒަރުތައް ތަފުސީލުކުރުމަށްޓަކައި، ޒަމާން ފަހައަޅައި ދާން ޖެހިފައި ވާ ކަމަށް އެ ކުންުފުން ދެކެ އެވެ.\nސެމްސަންގުން ބުނި ގޮތުގައި މަސައްކަތް ފަށައިގަންނަނީ ވަކި ތާރީޚަކަށް ނިންމާކަށް ނޫނެވެ. ތަޖުރިބާކުރެވިފައި ނެތް ކިތަންމެ ކަމެއް ދަސްކުރަން ޖެހިފައި ވާތީ މަސައްކަތްތައް ނިންމޭނެ ވަކި ދުވަހެއް ބުނަން ދަތި ކަމަށް ސެމްސަންގުން ބުނެ އެވެ.


Minister Shauna vidhaalhuvee Raajje ah vangnaa, Dhuniye ah ves vaane kamah! | Jazeera\tޝައުނާ ވިދާޅުވީ ރާއްޖެއަށް ވަންޏާ، ދުނިޔެއަށްވެސް ވާނެކަމަށް! - Jazeera\nމިނިސްޓަރު ޝައުނާ ވިދާޅުވީ ރާއްޖެއަށް ވަންޏާ، ދުނިޔެއަށްވެސް ވާނެކަމަށް!\nNovember 1, 2021 483 views0\nމުޅި ދުނިޔޭގެ ކަޅިވެސް ހުއްޓި އޮތީ، ކޮޕް ސަމިޓަށެވެ. އެ ސަމިޓަށް ކުރާ އުއްމީދުތައްވެސް ބޮޑު އެވެ. ތިމާވެއްޓަށް އަންނަ ބަދަލުތަކާއެކު، މިއީ ދުނިޔެއަށް މި މައްސަލާގައި ހައްލެއް ހޯދަން ލިބޭނެ ފަހު ފުރުސަތުކަމަށް ތަޖުރިބާކާރުން އަންނަނީ ބުނަމުންނެވެ. އެހެންކަމުން ނަތީޖާ ނިކުންނާނެ ފަދަ ހައްލުތަކަކަށް މި ސަމިޓުގައި އަންނަންޤައުމުތަަށް މަޖުބޫރުކަމަށްވެސް ތަޖުރިބާކާރުން ފާހަގަކުރެ އެވެ.\nތިމާވެށީގެ ބަދަލުތަކުގެ އަސަރު އެންމެ ބޮޑަށްކުރާ އެއްޤައުމަކީ ދިވެހިރާއްޖެކަމަށްވާއިރު، ސަމިޓަށް ސަރުކާރުންވެސް ބޮޑު އުއްމީދުތަކެއް ކުރެ އެވެ. ހައްލުތަކަކަށް އެއްބަސްވެވި، ތިމާވެށީގެ ނުރައްކަލުން ދިވެހިން ސަލާމަތްކުރުމަށް ކޮންމެވެސް ފިޔަވަޅުތަކަކަށް އެއްބަސްވެވޭނެކަމުގެ އުއްމީދުގައި ސަމިޓަށް ސަރުކާރުގެ ބޮޑު ވަފުދެއް ވަނީ އިނގެރޭސިވިލާތުގަ އެވެ. މިއީ ނިމިދިޔަ 12 އަހަރުގެ ތެރޭގައި ރާއްޖޭގެ ރައީސަކު ކޮޕް ސަމިޓަށް ވަޑައިގަންނަވާ ފުރަތަމަ ފަހަރު އެވެ.\nސަމިޓަށް ވަޑައިގެންނެވުމުގެކުރިން ތިމާވެއްޓާއި ބެހޭ ވަޒީރު އާމިނަތު ޝައުނާ ވިދާޅުވީ ކޮޕް ސަމިޓަށް ވަޑައިގަންނަވަނީ ދިވެހިންގެ ދިރިހުރުން ގުޅިފައިވަނީ ތިމާވެއްޓާއިކަމަށްވާތީކަމަށެވެ. އެންމެވެރިކަމާއި، ދަނޑުވެރިަކން ނެތިގޮސް، ރަށްތައް ފެނަށްޖެހި، ފަރުތައް މަރުވުން އެއީ ރާއްޖެއަށް ކުރިމަތިލާންޖެހޭ ތިމާވެސީގެ ބޮޑެތި މައްސަލަތައްކަން ފާހަގަކޮށް މިނިސްޓަރ ވިދަޅުވީ ކޮންފަަރެންސްގައި ރާއްޖެއިން ވަކާލާތުކުރާނީ ދުނިޔޭގެ ބޮޑެތި ޤައުމުތަކުން ޖައްވަށްދޫކުރާ ވިހހަ ގޭސްތައް، އެންމެ ދަށްކުރުމަށް ކަމަށެވެ.\nއަޅުގަނޑުމެންގެ އަމާޒަކީ ޕެރިސް އެގްރިމެންޓުގައި އެއްބަސްވިފަދައިން 100 ބިލިއަން ޑޮލަރު އަހަރަކު ރަށް ގިރުމަށާއި، ތިމާވެށި ހިމާޔަތްކުރުން ފަދަ މަސައްކަތްތައް ކުރުމަށް ފައިސާ ދޫކުރުމަށް.\nމިނިސްޓަރ ވިދާޅުވީ މޫސުމަށް އަންނަ ބަދަލުތަކަކީ، ދިވެހިން ކޮންމެ ދުވަހަކު ކުރާ ހަނގުރާމައެއްކަމަށެވެ. އަދި މި ޤަރުނުގެ ފަހުކޮޅުގައި ފެންނާނެކަމަށް ލަފާކުރެވުނު ބައެއް މަންޒަރު ރާއްޖޭގައި މިހާރު ފެންނަމުން އަންނަކަމަށް މިނިސްޓަރު ވިދާޅުވިި އެވެ.\nއަޅުގަނޑުމެންގެ މުރަކަ ފަރުތައް މަރުވަމުން މިދަނީ، އަޅުގަނޑުމެންގެ ރަށްތައް ފެންބޮޑުވެ، އަޅުގަނޑުމެން ނަށް ފެން ހުސްވަމުން މިދަނީ.\nމޫސުމި ބަދަލުތަކުގެ ނުރައްކަލާ ދިވެހިން ކުރިމަތިލާންޖެހޭ މިންވަރުގެ ބޮޑުކަން ފާހަގަކޮށް މިނިސްޓަރ ވިދާޅުވިގޮތުގައި ދިވެހިްނަނށް އިންތިޒާރު ކޮށްގެން ތިބެވޭކަށެއް ނެތްކަމަށެވެ. 1.5 ޑިގްރީގައި ދުނިޔޭގެ ހޫނުމިން ހިފެހެއްްޓުމަށް ދުނިޔެއިން އެއްބަސްވުމަކާ ހަމައަށް އައުމަށް ރާއްޖެއިން ބޭނުންވާކަމަށް މިނިސްޓަރ ވިދާޅުވިއެވެ.\nތިމާވެށީގެ މައްސަލަތައް ހައްލުކުރުމަށް ކުރެވިފައިވާ ބައެއް މަސައްކަތްތައް ފާހަގަކޮށް މިނިސްޓަރ ވިދާޅުވިގޮތުގައި ދިވެހިން ސިންގަލް ޔޫސް ޕްލާސްޓިކާއި ދުރަށް މިސްރާބުޖަހާފައިވާކަމަށެވެ. އަދި ކަނޑުތަކުގެ 20 އިންސައްތަ ހިމާޔަތްކުރެވިފައިވާކަމަށް މިނިސްޓަރ ފާހަގަކުރެއްވި އެވެ.\nއެހެންވީމާ، މުޅި ދުނިޔެއަށް ވެސް މިކަން ކުރެވިދާނެ. އަޅުގަނޑުމެން އެންމެން ގުޅިގެން ދުނިޔެ ބޭނުންވޭ.\nބައިނަލްއަޤްވާމީ ޖަމިއްޔާ ކަމުގައިވާ، އިންޓަރ ގަވަރމެންޓަލް ޕެނަލް އޮން ކަލްއިމެޓް ޗޭންޖް (IPCC) އިން މި އަހަރު އާންމުކުރި ރިޕޯޓުގައިވާގޮތުން ކައިރި މުސްތަޤްބަލެއްގައި ޖައްވަށް ބޭރުކުރެވޭ ވިހަ ގޭހުގެ މިންވަރު ބޮޑުތަނުން ދަށްކޮށް، މިހާރުން މިހާރަށް އަވަސް ހައްލެއް ނުހޯދައިފިނަމަ، ދުނިޔޭގެ ފިނިހޫނުމިން 1.5 ޑިގްރީސް ސެލްސިއަސްގައި ހިފެހެއްޓުމަށްޓަކައި ކަޑައަޅާފައިވާ ލަނޑުދަޑިއަށް ވާސިލްނުވެވޭނެ ކަމަށެވެ. އަދި ވޭތުވެދިޔަ އަހަރުތަކުގެ ތެރޭގައި ދުނިޔޭގެ މޫސުމީ ނިޒާމަށް ވަނީ ބޮޑެތި ބަދަލުތަކެއް ވަރަށް އަވަސް ބާރުމިނެއްގައި އައިސްފަ، އަދި ކުރިއަށް އޮތްތަނުގައިވެސް މިހާތަނަށް ފެނިފައިނުވާފަދަ ބަދަލުތައް ކުރިއަށްއޮތް ތަނުގައި ފެނުން އެކަށީގެންވާކަމަށް ރިޕޯޓުގައިވެއެވެ.\nޝައުނާ ވިދާޅުވީ ރާއްޖެއަށް ވަންޏާ، ދުނިޔެއަށްވެސް ވާނެކަމަށް!


Sterling Ge Hattrick Aaeku West Ham Balikoh, Champion City Fenvaru Dhakkaalafi - Vaguthu\nސްޓާލިންގެ ހެޓްރިކާއެކު ވެސްޓް ހަމް ބަލިކޮށް، ޗެމްޕިއަން ސިޓީން ފެންވަރު ދައްކާލައިފި\nއިނގިރޭސި ޕްރިމިއާ ލީގުގެ އާ ސީޒަނަށް ރޭ މަރުހަބާ ކިޔާފައިވާއިރު، އެންމެފަހުން ދެއަހަރުގެވެސް ޗެމްޕިއަން މެންޗެސްޓާ ސިޓީން ކުޅުނު ފުރަތަމަ މެޗުން މިއަދު މޮޅުވީ 5-0 ގެ ނަތީޖާއަކުންނެވެ.\nސިޓީން ރަށުން ބޭރުގައި ވެސްޓް ހަމް ބަލިކުރީ 5-0ގެ ނަތީޖާއަކުންނެވެ. ރޭ ލިވަޕޫލުން 4-1ގެ ނަތީޖާއަކުން ނޯވިޗް ބަލިކުރިއިރު، ލީގަށް ވާދަކުރާނެ ކަމަށް ބެލެވޭ ސިޓީއާ ލިވަޕޫލުންވެސް ވަނީ ފެންވަރު ދައްކާލާފައެވެ.\nމި ސީޒަނަށް ތައްޔާރުވުމުގެ ގޮތުން ސިޓީން ރަނގަޅު ކުޅުންތެރިންތަކެއް ސްކޮޑަށް އިތުރު ކޮށްފައިވާއިރު، މިއަދުގެ މެޗުގައި ޓީމާ އަލަށް ގުޅުނު ރޮޑްރީ ފެނިގެން ގޮސްފައިވެއެވެ. އޭނާގެ ފަރާތުން ރަނގަޅު ކުޅުމެއް ފެނިގެންދިޔަކަންވެސް ފާހަގަކޮށްލެވެއެވެ. ސިޓީން ކުޅުނު ކޮމިއުނިޓީ ޝީލްޑް މެޗުގައި ލިވަޕޫލް ބަލިކުރިއިރު، އެ މެޗުގައި އަނިޔާވި ލެރޮއި ސާނޭގެ ބަދަލުގައި ފުރަތަމަ 11 އިން ފެނުނީ ރެޔާދް މަހަރޭޒްއެވެ.\nފުރަތަމަ 11 ގައި ސާޖިއޯ އަގުއޭރޯ ހިމަނާފައި ނުވާއިރު، މެޗު ފެށީ ގެބްރިއަސް ޖީސަސްއާ އެކުގައެވެ.\nސިޓީން ފެވަރިޓުންގެ ގޮތުގައި މެޗަށް ނުކުތްއިރު، ސިޓީން ވަނީ ލީގު ފެވަރިޓުންނަކީވެސް އެޓީމުކަން ދައްކާލާފައެވެ. މަހަރޭޒްގެ ފަޅިން ވޯކާ ކުރިއަށް ޖެހި، ތިރިތިރިން ނަގައިދިން ބޯޅަ ގޯލަށް ވައްދާލާ 25 ވަނަ މިނެޓުގައި ލީޑު ނަގައިދިނީ ޖީސަސްއެވެ. އެ ގޯލާއެކު ސިޓީން އިތުރަށް ކުރިއަށް ޖެހި އިތުރު ގޯލްތަކަށް މަސައްކަތް ކުރިއިރު، ދެވަނަ ގޯލް ފެނުނީ ދެވަނަ ހާފްގެ ކުރީކޮޅުގައެވެ.\nޑިބްރޭނާގެ ބޯޅައަކުން ސްޓާލިން ގޯލްޖެހިއިރު، އޭގެ 10 ވަރަކަށް މިނެޓްފަހުން ސްޓާލިން އޭނާގެ ދެވަނަ ގޯލް ޖެހިއެވެ. ދެވަނަ ހާފްގައި ކުޅެން ނުކުތް އަގުއޭރޯގެ ޕެނެލްޓީއަކާއެކު ސިޓީން ހަތަރުވަނަ ގޯލެއް ޖެހިއިރު، ސްޓާލިން ހެޓްރިކް ފުރިހަމަ ކުރީ މެޗުގެ 90 ވަނަ މިނެޓުގައެވެ.


Dhattha! Balaa Fulus beybeekuraa kameh!\nރިޕޯޓު - ފުލުހުން\nފުލުހުންނަކީ އަމިއްލަ ދިރިއުޅުމުުގައިވެސް ރައްޔިތުންނަށް ނަމޫނާއަކަށް ވާންޖެހޭ ބައެއް\nސުލޫކާއި އަޙުލާޤުގެ އެންމެ މަތީ ހަމަތަކުގައި ހިފަހައްޓާ ބަޔަކަށް ފުލުހުން ވާންޖެހޭ\nކ. މާލެ 24 ޖެނުއަރީ 2020 | ހުކުރު 13:52 243,715\nފުލުހަކު ޔުނިފޯމްގައި ސިނގިރޭޓް ބޮނީ - ރާއްޖެއެމްވީ\nބުރާސްފަތި ދުވަހު ސުކޫލުތަކުން ދަރިވަރުން ނުކުމެގެން އައި ވަގުތެވެ. އަހަރެންވެސް ދިޔައީ އުމުރުން6އަހަރުގެ ކޮއްކޮ ގޮވައިގެން ސުކޫލުން ގެއަށް ގެންދިއުމަށެވެ. މާލޭގެ ކާރުބާރު ބޮޑު މަގުތަކުން ހިނގަމުންދިޔައިރު ކޮއްކޮ ހުރީ މަގުމަތީގައި ފެންނަމުންދިޔަ މަންޒަރުތަކަށް ގެއްލިފައެވެ. އެ އުމުރުގެ ކުދިން މާހައުލުން ފެންނަ ކަންކަން ދެނެގަނެ ދަސްކުރާ ވާހަކަ އަހާފައި އޮތުމުން، އަހަރެންވެސް ކޮއްކޮގެ ހަރަކާތްތަކަށް ބަލަމުން މަޑުމަޑުން ކޮއްކޮގެ އަތުގައި ހިފާލައިގެން ދިޔައީއެވެ.\nގެއަށް ދާން އޮންނަ މަގު ހުރަސް ކުރުމަށް ކުރީގެ ފުރުޤާން މިސްކިތް ހުންނަ ސަރަޙައްދުން ދަނިކޮށް ކޮއްކޮ މާ ބޮޑު ޝައުޤުވެރިކަމެއް ދީގެން ދިމާލަކަށް ބަލާކަން ފާހަގަވިއެވެ. އެހިސާބުން އަހަރެންގެ ސަމާލުކަންވެސް އެދިމާލަށް ހުއްޓުނެވެ. ކުރީގެ ފުރުޤާން މިސްކިތް ހުންނަ ސަރަޙައްދުގައި އެކި ހިސާބުތަކުގައި މޭޒުތައް ބަހައްޓާފައި ހުރިއިރު، މޭޒު ތަކުގައި ފުލުހުންގެ އޮފިސަރުން މަޑުކޮށްލައިގެން ތިއްބެވެ. ބަލާބެލުމަށް ހީވަނީ މަސައްކަތުން ކުޑަ ބްރޭކެއް ނަގަން އެތަނުގައި މަޑުކޮށްލައިގެން ތިބީހެންނެވެ.\nބޮޑުވެގެން ވާނީ ފުލުހަކަށޭ އަބަދުވެސް ބުނާ ކޮއްކޮ ދެން ކޮށްލި ސުވާލުން އަހަރެންވެސް ހުއްޓުންއަރާގޮތް ވިއެވެ. ދައްތާއޭ ފުލުސް ބޭބެ ޔުނިފޯމްލައިގެން ސިނގިރޭޓް ބޮނީއޭ އޭނާ ބުނީ، ހައިރާންކަމާއެކު، ޤަބޫލުކުރަން ދަތިވެފައި ހުރެގެންނެވެ. އޭރު މޭޒުތަކުގައި މަޑުކޮށްލައިގެން ތިބި އޮފިސަރުންނާއި، އެ ސަރަޙައްދުގައި މަޑުކޮށްލައިގެން ތިބި ގިނަ އޮފިސަރުން ތިބީ ޔުނިފޯމްގައި ސިނގިރޭޓް ބޯށެވެ.\nއެވަގުތު އެއީ ހުއްދަކަމެކޭ ނުވަތަ މަނާ ކަމެކޭ ބުންޏަސް ކޮއްކޮއަށް އެ ފެނުނު މަންޒަރު ރަނގަޅު ގޮތަކަށް ވިސްނައިދޭނެ ގޮތެއް އެވަގުތު ހިޔާލަކަށް ނައެވެ. އެއީ އެ ސަރަޙައްދުގައި ހުއްދަ ކަމެކޭ ބުނި ނަމަވެސް6އަހަރުގެ ކުއްޖަކަށް ވިސްނައިގަނެވޭނީ މުޅިން ގޯސްކޮށެވެ.\nއެދުވަހަށްފަހު އެކަމަށް އަހަރެންގެ ސަމާލުކަންވެސް ހުއްޓެއެވެ. ތެދެކެވެ. އެ ސަރަޙައްދުގައި އާންމުކޮށް ފުލުހުން ޔުނިފޯމްގައި ސިނގިރޭޓް ބޯން ތިބެއެވެ. އަދި އެތަނުން އަބަދާ އަބަދު ހުރަސް ކުރާ އެންމެންނަށްވެސް ހާމަކަން ބޮޑުކޮށް އެ މަންޒަރު ފެނެއެވެ. އެހިސާބުން އެކަން އޮންނަ ގޮތް ބެލުމުގެ ޝައުޤުވެރިކަން މާ ބޮޑުވިއެވެ.\nފުލުހުންގެ ޔުނިފޯމްގެ ޤަވާއިދުގައި ބުނާގޮތުން ޔުނިފޯމްގައި ދުންފަތުގެ އިސްތިއުމާލު ކުރެވޭނީ އެކަން ކުރަން ކަނޑައަޅާފައިވާ ތަނެއްގައެވެ. އަދި އެގޮތަށް ކަނޑައަޅާފައި ނުވާ ތަނެއްގައި ދުންފަތުގެ އިސްތިއުމާލު ކުރުން މަނާވާނެ ކަމަށް ޤަވާއިދުގައި ބުނެފައިވެއެވެ. އެހިސާބުން އެ ސަރަޙައްދަކީ ދުންފަތުގެ އިސްތިއުމާލު ކުރަން ހުއްދަ ދީފައިވާ ތަނެއްތޯ ބަލާލީމެވެ. ފުލުހުން ބުނީ، އެ ސަރަޙައްދުގައި ފެންސް ޖަހައިގެން ހަދާފައިވާ ކުޑަ "ހަޓް" އަކީ ފުލުހުންނަށް ޚާއްސަކޮށް ހަދާފައިވާ އަދި ސިނގިރޭޓް ބުއިމަށް ހުއްދަ ދީފައިވާ ތަނެއް ކަމަށެވެ. އަދި އެތަނުގެ ބޭރުގައި ޖަހާފައި ހުންނަ މޭޒުތަކުގައިވެސް ފުލުހުން ސިނގިރޭޓް ބޯން ތިބޭކަމަށް ބުންޏެވެ.\nއޭގެ އިތުރުން، އެ ސަރަޙައްދުގައި ދުންފަތުގެ އިސްތިއުމާލު ކުރުން މަނާކުރާ ޤާނޫނުގެ ދަށުން ބަހައްޓަންޖެހޭ އިންޒާރުގެ ބޯޑުވެސް ނެތުމާއެކު، އެތަނުގައި ތިބުމަކީ ޤާނޫނީ ކުށެކޭ ނުބުނެވޭނެއެވެ.\nފެންސް ޖަހާފައިވާ ހަޓްއާއި އެ ސަރަޙައްދު ބޭރުގައި ހުރި މޭޒުތަކުގައި ފުލުހުން މަޑުކޮށްލައިގެން\nނަމަވެސް ފެންސް ޖަހާފައިވާ ހަޓްއާއި ޚިލާފަށް އާންމުންނަށް ފެންނާނެހެން ހުރި މޭޒުތަކުގައި ފުލުހުން ޔުނިފޯމްގައި ސިނގިރޭޓް ބޯން ތިބުމަކީ ފުލުހުންގެ ޔުނިފޯމަށް ޤަދަރު ކުޑަކުރުން ކަމުގައި ނުވާނެބާއޭ ހިތަށް އެރިއެވެ. ސަބަބުތައްވެސް ބައިވަރެވެ.\nދިވެހި ފުލުހުންގެ ކޯޑް އޮފް ކޮންޑަކްޓްގައި ފުލުހުންނަކީ އަމިއްލަ ދިރިއުޅުމުުގައިވެސް ރައްޔިތުންނަށް ނަމޫނާއަކަށް ވާން ޖެހޭނެ ބައެއް ކަމަށް ބުނެފައިވެއެވެ. އަދި ދިވެހި ފުލުހުންގެ ކޯޑް އޮފް އެތިކްސްގައި މަޤާމުގެ ޒިންމާ އަދާކުރުމުގައާއި އަމިއްލަ ދިރިއުޅުމުގައި އަދަބާއި ސުލޫކާއި އަޙުލާޤުގެ "އެންމެ މަތީ ހަމަތަކުގައި ހިފަހައްޓާ" ބަޔަކަށް ފުލުހުން ވާންޖެހޭ ކަމަށް ބަޔާންކޮށްފައިވެއެވެ.\nމި ދެންނެވި އެތިކްސްއަކީ ޤާނޫނުގައި ސިދާ މަނާކޮށް އަދަބު ކަނޑައެޅިފައިވާ ކަމަކަށް ނުވެދާނެއެވެ. ފުލުހަކު ޔުނިފޯމްގައި ސިނގިރޭޓް ބޯން ހުރުމަކީ އޭނާ ޤާނޫނީ ގޮތުން ކުށްވެރިވާ ކަމަކަށް ނުވެދާނެއެވެ. ނަމަވެސް ކޮންމެ ޤައުމެއްގައިވެސް ފުލުހުންނަކީ ނުހަނު އިޙްތިރާމް ލިބިގެންވާ ބައެކެވެ. ފުލުހުންގެ ޔުނިފޯމަކީ ނުހަނު ބޮޑު ޤަދަރެއް ދެވިގެންވާ އެއްޗެކެވެ. ވީއިރު އާންމުންނާއި ކުޑަކުދިން އަބަދު ކައިރިން ހިނގާބިނގާވެ އޮންނަ ހާމަ މަގެއްގައި މޭޒު ޖަހައިގެން ފުލުހުން ޔުނިފޯމްގައި ސިނގިރޭޓް ބޯން ތިބުމަކީ އަޙުލާޤުގެ އެންމެ މަތީ ދަރަޖައިގައި ހިފެހެއްޓުމަށް އޮތް ހުރަހަކަށް ނުވޭބާއެވެ؟ ނުވަތަ ރައްޔިތުންނަށް އެ ދެއްކެނީ ކޮން ނަމޫނާއެއް ބާއެވެ؟ ފުލުހަކަށް ވުމުގެ އުއްމީދުގައި ބޮޑެތިވަމުން އަންނަ ޅަ ކުދިންނަަށް މިދެވެނީ ކޮންކަހަލަ ތަސައްވުރެއް ބާއެވެ؟\nމިއީ ވިސްނާލުން މުހިއްމު ކަމެކެވެ.


މަސްތުވާތަކެއްޗާއެކު ތ.ގުރައިދޫން ދެ މީހަކު ހައްޔަރުކޮށްފި\nއަންގާރަ ،7 ޖުލައި 2020 / 9:35\nމަސްތުވާތަކެއްޗާ ދެކޮޅަށް ފުލުހުން ކުރަމުންގެންދާ މަސައްކަތްތަކުގެ ތެރެއިން ތ. ގުރައިދޫގައި މަސައްކަތްކުރާ ފުލުހުންނާއި ފުލުހުންގެ އިންޓެލިޖެންސް ގުޅިގެން ހިންގި އޮޕަރޭޝަނެއްގައި މަސްތުވާތަކެއްޗާއެކު ދެ މީހުން ހައްޔަރުކޮށްފިއެވެ.\nގުރައިދޫގައި ފުޅާދާއިރާއެއްގައި މަސްތުވާތަކެތީގެ ވިޔަފާރި ކުރާކަމަށް ފުލުހުންގެ އިންޓެލިޖެންސަށް ލިބުނު މައުލޫމާތަކާ ގުޅިގެން މި ޖުލައި މަހުގެ6ވަނަ ދުވަހު ހިންގި އޮޕަރޭޝަނުގައި ހައްޔަރުކޮށްފައިވަނީ 33 އަހަރުގެ މީހަކާއި 41 އަހަރުގެ މީހެކެވެ. މި ދެ މީހުންނަކީވެސް ދިވެހި ފިރިހެނުންނެވެ.\nއެ އޮޕަރޭޝަނުގައި، އެ ދެ މީހުން ހައްޔަރުކޮށްފައިވަނީ އެ މީހުން ދިރިއުޅޭ ގެ ކޯޓު އަމުރެއްގެ ދަށުން ބަލައި ފާސްކުރިއިރު މަސްތުވާތަކެތިކަމަށް ޝައްކުކުރެވޭ އެއްޗެއް ހުރި ޖޫސްޕެޓީ ކޮތަޅެއް ފެނުމާ ގުޅިގެންނެވެ.\nމި މައްސަލަ ގުރައިދޫ ޕޮލިސް ސްޓޭޝަނުން ގެންދަނީ ތަހުގީގު ކުރަމުންނެވެ.


އަރިއަތޮޅު ދެކުނުބުރީ ދަނގެތީ ކައުންސިލްގެ އިދާރާ\nއދ.ދަނގެތީ ވޭސްޓްމެނޭޖްމަންޓް ސެންޓަރގެ އިރުންއޮތް ހުސްބިމުން ގުދަން ހަދަން ކުއްޔަށް ދޫކުރާ ބިން އިތުރު ކުރުން:\nމި ކައުންސިލް އިދާރާއިގެ ނަންބަރު: (IUL)352-S.B.1/352/2019/9 (09-09-2019) އިޢުލާން އިން ގުދަން ހެދުމަށް ކުލީބިމުގެ ގޮތުގައި 08 ބިން ކުއްޔަށް ދޫކުރުމަށް ނިންމާ، އިޢުލާން ޢާއްމު ކުރިއިރު ގުދަން ހެދުމަށް ކުއްޔަށް ދޫކުރާ 08 ބިމަކީ، މިފަދަ ބިންފުރިފަ އޮތް ރަށަކުން އެ ބޭނުމަށް ދޫކުރަން އެންމެ އެކަށީގެންވާ ވަރަށްވުރެ ބޮޑުކޮށް ކަނޑައެޅުނު ބިންތަކެއްކަން ވަނީ ފާހަގަ ކުރެވިފައެވެ. މިގޮތައް ފާހަގަކުރެވުނީ، އެތަނުން ބިން ބޭނުންވެގެން އެދޭ މީހުންގެ ޢަދަދު އިތުރު ވަމުން ދިއުމާއެކު، އެކަމަށް ދޫކުރާނެ އިތުރު ބިން ނެތުމުންނެވެ. ވުމާއެކު ވީހާގިނަ ފަރާތް ތަކަކަށް ފުރުޞަތު ދިނުމައް ބޭނުންވާތީ، އެ އިޢުލާން ބާޠިލް ކޮށްފީމެވެ.\nއދ.ދަނގެތީ ވޭސްޓްމެނޭޖްމަންޓް ސެންޓަރގެ އިރުމަތީ ފަރާތު ( ކުނިގޮނޑު ހުރި ސަރަޙައްދުގެ ) ދެކުނުގައި، ހުސްކޮށްއޮތް ބިމުގައި ފައިބަރ ގްލާސް ބޭނުން ކޮށްގެންނާއި، ލަކުޑިން އޮޑިދޯނިފަހަރު ބަނުމުގެ މަސައްކަތް ކުރުމަށް ހަރުގެ އެޅުމަށް 02 ބިމަކާއި، އަދި ތަކެތި ރައްކައު ކުރުމަށް ގުދަން ހެދުމަށް 16 ބިމާއެކު ޖުމްލަ 18 ބިން ވަކިވަކި ބިމުގެ ގޮތުގައި ކުއްޔަށް ހިފަން ބޭނުންވެ ލަށްވާ ފަރާތްތަކަށް އެފުރުޞަތު އަލުން ހުޅުވާލާފީމެވެ.\nވީމާ، މިކައުންސިލް އިދާރައިގެ ނަންބަރު: (IUL)352-S.B.1/352/2019/9 (09-09-2019) އިޢުލާން އާއި ގުޅިގެން ބިޑް ޑޮކިއުމަންޓް ގަނެފައިވާ ފަރާތްތަކުން މި އިޢުލާން އާއި ގުޅިގެން އިތުރު ބިޑް ޑޮކިއުމަންޓެއް ގަންނާކަށް ނުޖެހޭނެއެވެ. އެހެން ނަމަވެސް ކުރިން ގަނެފައިވާ ބިޑް ޑޮކިއުމަންޓް މި އިދާރާއަށް ގެނެސް ފަހުގެ ޑޮކިއުމަންޓް އަށް ބަދަލް ކުރުމަކީ، އެފަރާތެއްގެ ޒިންމާއެކެވެ. ވުމާއެކު، މި ބިންތައް ކުއްޔަށް ހިފުމަށް ޝައުގުވެރިވެ ލައްވާ ފަރާތްތަކަށް ބިޑް ވިއްކުން އޮންނާނީ 2019 ސެޕްޓެމްބަރު 15 އިން 2019 ސެޕްޓެމްބަރު 22 ގެ ނިއަލަށް ބަންދުނޫން ކޮންމެ ދުވަހެއްގެ ހެނދުނު 9:00ން 13:30ށް އދ.ދަނގެތި ކައުންސިލްގެ އިދާރާ ގައެވެ. ބިޑް ޑޮކިއުމަންޓެއްގެ އަގަކީ ހަރުގެ އަޅާބިމަކަށް 300.00ރ ( ތިންސަތޭކަ ރުފިޔާ) އެވެ. އަދި ގުދަން އަޅާ ބިމަކަށް 100.00ރ ( އެއްސަތޭކަ ރުފިޔާ ) އެވެ. ބިޑް ހުށަހަޅަންވާނީ، ބަންދުކޮށްފައިވާ ސިޓީއުރައެއްގައެވެ. ސިޓީއުރައިގެ ބޭރުގައި އިޢުލާން ނަންބަރާއި، ބިޑްކުރަނީ ހަރުގެއެއްނަމަ ހަރުގެއެއްކަން ނުވަތަ ގުދަނެއްނަމަ ގުދަނެއްކަން އެނގޭގޮތައް ސިޓީއުރައިގެ ބޭރުގައި ލިޔެފަ އޮންނަން ވާނެއެވެ. ބިޑް ހުޅުވުން އޮންނާނީ، 2019 ސެޕްޓެމްބަރ 29 ވާ އާދިއްތަ ދުވަހު 13:00 ގައި އދ.ދަނގެތި ކައުންސިލް އިދާރާގެ ޖަލްސާކުރާ މާލަމްގައެވެ.\nމިހެންވެ މިކަން އާންމުކޮށް އަންގާ އިޢުލާނުކުރީމެވެ. މި އިޢުލާނާ ގުޅޭގޮތުން އިތުރު މަޢުލޫމާތެއް ސާފު ކުރައްވަން ބޭނުންފުޅުވެ ލައްވާނަމަ، އދ.ދަނގެތި ކައުންސިލް އިދާރާގެ ނަންބަރު 6680888 ފޯނަށް ރަސްމީ ގަޑީގައި ގުޅުއްވުން އެދެމެވެ.


ވެލި އެރުވީ، ސީސީސީސީގެ ބޯޓަކަށް، ދުއްވީ ހުއްދަ ނުހޯދާ!\nއާމިނަތު ފައުޒާ 25 މެއި 2019\nގަވައިދާ ހިލާފަށް އިއްޔެ ލ. ހިތަދޫ ކައިރިން ވެލި ބަރުކުރި އުޅަނދު، ދަތުރުކޮށްފައި ވަނީވެސް ގަވާއިދާ ހިލާފަށް ކަމަށް މޯލްޑިވްސް ކަސްޓަމްސް ސާވިސަސް އިން ބުނެފި އެވެ.\nވެލި ބަރުކުރި އުޅަނދު ފެނިފައި ވަނީ އިއްޔެ ހަވީރު އެވެ. ރާއްޖޭގައި އާންމުކޮށް ބޭނުން ކުރާ ބަނޑުގެ ސިފައިގައި އޮތް އެ ބޯޓުގައި ރެޖިސްޓްރޭޝަން ނަންބަރެއް ވެސް އަދި ދިދައެއް ވެސް ނެތެވެ.\nއެ އުޅަނދުގެ މައްސަލަ އާއި ގުޅިގެން ފުލުހުން ބުނީ އެ ބޯޓަށް އަރުވަން ވެލި ނަގާފައި ވަނީ ސަރުކާރުގެ ކަމާބެހޭ އިދާރާތަކުގެ ހުއްދަ ހޯދައިގެންކަން އެނގޭ އެއްވެސް ލިޔުމެއް ވެސް އެ ބޯޓުގައި ނެތް ކަމަށެވެ. އެ ބޯޓަށް ވެލި އަރުވާފައި ވަނީ ކޮން ރަށަކުން ނޫނީ ކޮން ފަޅަކުން ވެލި ނަގައިގެން ކަމެއް އަދި ސާފުކޮށްދީފައެއް ނުވެއެވެ.\nހަމަ އެކަނި ބުނެފައި ވަނީ އެ ބޯޓަށް ވެލި ބަރާކޮށްފައިވާ ކަމަށާއި ބޯޓުގައި ތިބި މީހުން ބުނާ ގޮތުން އެ ބޯޓަށް އަރުވާފައި ހުރި ވެއްޔަކީ އޭގައި ހުރި ބަރު ވެހިކަލްތަކެއްގެ ބެލެންސް ކުރަން އަރުވާފައިވާ ވެލި ކަމަށެވެ. ބަނޑު ފަހަރު ގޮތަށް ހުންނަ އުޅަނދުގައި މުދާ އުފުލާއިރު ބެލެންސް ކުރަން "ނިގާރަން" ގެ ގޮތުގައި ފެނާއި ވެލި އެރުވުމަކީ ކުރާ ކަމެކެވެ. -- ނިގާރަން އަކީ ކަނޑުދަތުރުފަތުރު ކުރާ އުޅަނދު ދުއްވުމުގައި ކޮންމެހެން ބޭނުންވާ ބަރެވެ.\nމި ބޯޓްގެ މައްސަލަ ފެންމަތިވެފައި ވަނިކޮށް ކަސްޓަމްސް އިން މިއަދު ނެރުނު ބަޔާނެއްގައި ބުނީ އެ ބޯޓަކީ ސިނަމާލެ ބްރިޖްގެ ޕްރޮޖެކްޓްގައި ބޭނުން ކުރަން ޗައިނާގެ ސީސީސީސީ ކުންފުނީގެ ނަމުގައި އެތެރެކޮށްފައިވާ ބޯޓެއް ކަމަށާއި އެ އުޅަނދު އިއްޔެ ދަތުރު ކުރީ ކަމާބެހޭ ފަރާތްތަކުގެ ހުއްދަ ނެތި ކަމަށެވެ.\nރާއްޖެއިން ބޭރުން އަންނަ އުޅަނދު ފަހަރު ކަސްޓަމްސްގެ ހުއްދަ ނެތި ބަނދަރު ކުރުމާއި ގޮސް އައިސް ވުމާއި ތަކެތި އަރުވާ ބޭލުމަކީ ކަސްޓަމްސްގެ ގާނޫނާއި ގަވާއިދުގެ ދަށުން މަނާ ކަމެކެވެ.\n"... ރާއްޖެއަށް އައިސް ގޮސްފައިވާ އުޅަނދުފަހަރަށް ރާއްޖޭގައި ހިންގާ އެންމެހާ މުއާމަލާތްތައް ހިންގަން ޖެހެނީ ކަސްޓަމްސްގެ ހުއްދަ ހޯދުމަށްފަހުގަ އެވެ. އަދި ރާއްޖޭގައި ހިންގާ އިގްތިސޯދީ ބޮޑެތި ޕްރޮޖެކްޓަތަކަށް ގެނެވޭ މިފަދަ އުޅަނދުފަހަރަކީ ކަސްޓަމްސްގެ ހުއްދަ ނެތި އެހެން މަސައްކަތްތަކަށް ބޭނުންކުރުން މަނާ ތަކެއްޗެވެ." އެ ބަޔާނުގައި ބުނެފައި ވެއެވެ.\nއެންވަޔަރަމެންޓް މިނިސްޓްރީން އިއްޔެ ބުނީ މި ބޯޓުގެ މައްސަލަ ތަހުގީގު ކުރުމަށްފަހު ފިޔަވަޅު އަޅަންޖެހޭ ފަރާތްތަކަށް ފިޔަވަޅު އަޅާނެ ކަަމަށެވެ.\nއަރުޝީފަށް ނެގީ 25/05/2019 12:57\nއެންމެފަހުން އަޕްޑޭޓްކުރީ 25/05/2019 12:57\nޝަހީދާ އަބްދުﷲ ސައީދު 15 މިނެޓު ކުރިން


ވާނަން އުމުރަށް –6– – Esfiya – Dhivehi Vaahaka Site\n- by malsamalkkomal - 140- July 9, 2019\n“ދޫކޮއްލާ…މީހެ..” އައިލީން ތެޅިގަނެފައި ހަޅޭއްލަވައިގަތުމުން އިސްތަށިގަނޑު ބުޅިކޮށް ހުރިޒުވާނާ އައިލީންގެ އަނގަމަތީ އަތްއަޅާ ބާރުކޮއްލިއެވެ.\n“ހަމަ މިހާރު އޭނާ ދޫކޮއްލާ…” އިއްބާން ހުރީ އިންތިހާއަށް ރުޅިގަދަވެފައެވެ.\nއައިލީން އާކައިރިވަމުން ދިޔަ ދެ ޒުވާނުން ސިހިގެންދިޔައީ ރުޅިވެރިކަމުން ފުރިގެންވާ އަޑު އިވުމާއެކުއެވެ. އަދި ފަހަތް ބަލާލުމާއެކު ދެ ޒުވާނުންވެސް ފަޔަށް ލެވުނު ހާ ބާރެއްލާފައި ދުއްވައިގަތެވެ.\nކާރުގައި އަންނަނިކޮށް އިސްތަށިގަނޑު ބުޅިކޮށް ހުރި ޒުވާނަކު އަންހެންކުއްޖަކު ދަމާފައި ގޯޅިގަނޑުތެރެއަށް ވައްދާތަން ފެނުމުން ނުބައި ޝައްކެއް ކުރެވުނީއެވެ. އެހެންވެ ކާރު އެހުތިތަނުގައި ބާއްވާފައިއައީއެވެ. އައިލީން ބިރުގަނެ ތުރުތުރު އަޅާފައި ހުރުމުން ދެކަކޫ މައްޗަށް ތިރިވެވުނެވެ. އަދި ފާރުގެ ތިރީގައި އިށީނދެ ކަކުލުގައި ބޯޖައްސާލުމާއެކު އައިލީން އަށް ގިސްލެވެންފެށުނެވެ.\nއިއްބާން އައިލީން ކުރިމަތީ ދެކަކޫ މައްޗަށް ތިރިވެލިއެވެ. އަދި އައިލީންގެ ކޮނޑުގައި އަތްޖައްސާލުމާއެކު އައިލީންއަށް އިއްބާން ގައިގައި ބައްދާލެވުނެވެ. އަދި އަޑުވީއްލާ ރޮއެގަނެވުނެވެ. އިއްބާން ކުޑަކޮށް ސިހުނު ނަމަވެސް ނިކަންއަވަހަށް ހަމަޖެހިލާފައި އެ އަންހެންކުއްޖާ ހުއްޓުވޭތޯ މަސައްކަތްކުރިއެވެ.\n“ޝޫ…….ޝޫ……އެ ދިޔައީއޭ…ހިނގާ ކާރަށް…..ގެއަށް ގެންގޮސް ދީފާނަން..” އިއްބާން އެ އަންހެން ކުއްޖާގެ އަތް އޭނާގެ ގަމީހުން ނެއްޓޭތޯ މަސައްކަތްކުރިއެވެ. ނަމަވެސް އިއްބާންއަށް ކާމިޔާބުނުވީ އައިލީން އިއްބާން ގެ ގަމީސް އޭނާގެ އަތަށް ބޮނޑިކުރަންފެށުމުންނެވެ.\nއަށް ބުނެވުނީ އެހިސާބަށެވެ. އަނބުރައިގަތީއެވެ.\n“ގޯޑް…ކިހިނެއްބާދެން ހަދާނީ…މި ކުއްޖާ ގެންދާނެ ތަނެއްވެސް ނޭނގޭ..” އިއްބާން އައިލީން އޭނާގެ އަތްދަނޑިމައްޗަށް ލަމުން ހިތާހިތާކިޔާލިއެވެ.\n“ގެއަށް ގެންދަންވީބާ…” އިއްބާންއަށް ބުނެލެވުނެވެ. އަދި އެ އަންހެން ކުއްޖާގެ މޫނަށް ބާލާލުމެއްނެތި ކުރިއަށް ހިނގައިގަތީ އެކުއްޖާ ކާރަށް އެރުވުމުގެ ބޭނުމުގައެވެ. އަދި ފަހަތު ސީޓުގައި އެކުއްޖާ ބާއްވާލިއެވެ. ހިންދެމިލުމަށްފަހު އިއްބާންއަށް އެ އަންހެން ކުއްޖާއާދިމާލަށް ބަލާލެވުނުވަގުތު އެ ރީތި ދެލޯ ބޮޑުކޮއްލެވުނެވެ.\n“ލޫ….ލޫން…..” އިއްބާންއަށް ބުނެލެވުނެވެ.\n“ނޯ…ނޯ…އިޓް ކާންޓް ބީ ލޫން……..ނޯ..” އިއްބާންއަށް އޭނާގެ ކަޅުކަންގަދަ އިސްތަށިގަނޑު ތެރެއަށް އަތްމަހާލެވުނެވެ. އޭނާ އާ ލޫން އެކުގައި ހޭދަކުރި އުފާވެރި ދުވަސްތަކާއި ލޫން އޭނާ ދޫކޮއްލާފައި ދިޔަގޮތް ފްލެޝްބެކެއްހެން އިއްބާންއަށް ފެންނަފަދައެވެ.\nއެ ރީތިލޮލުން ކަރުނަ ނިރާލިއެވެ. އެހާވެސް ފުން ޒަޙަމެއް އެހިތަށް ލިބިފައި ވެއެވެ. އެ ހިތުގެ އެތިކޮޅުތައްވަނީ އެކި ދިމާލަށް ވަކިވެގެންގޮސްފައެވެ. އެ އެތިކޮޅުތައް ހޮވައި ގުޅުވަދޭނެ މީހެއްނެތެވެ. އޭނާކުރި ހިތާމައާ ލިބުނު ވޭނުގެ މަތިން ހަނދާންކުރަމުން އެއީ ލޫންގެ ސަބަބުން ވީކަމެއްކަން އެ ނުކިޔަމްނަތެރި ހިތަށް ވިސްނަދޭން އިއްބާން މަސައްކަތްކުރިއެވެ. އެ ހިތް ކިތަންމެ ދެކޮޅު ހެދިނަމަވެސް އިއްބާން ގަދަކަމުންކަހަލަ ގޮތަކަށް ބުމަގޮއްޖަހާލިއެވެ. އިއްބާންއަށް ހިތާމަތަކު މައްޗަށް ރުޅިއިސްކުރެވެނީ އެ ހިތާމަ އެހެން މީހުންނަށް ވަންހަނާ ކުރުމުގެ ބޭނުމުގައެވެ.\nބުމަގޮއްޖަހައިގެންހިރެ އިއްބާން ގޮސް ކާރަށް އަރާ ކާރު ސްޓާޓުކޮއްލިއެވެ. އަދި ކާރު ދުއްވާލީ ގެއަށް ދިޔުމުގެ ބޭނުމުގައެވެ.\nކަޅުކުލައިން ފަރުމާކުރެވިފައިވާ ވަރުގަދަ ގޭޓު ހުޅުވުމާއެކު އައިބާން ކާރު ދުއްވާލިއެވެ. އެންމެ ފަހަރަކުވެސް އިއްބާން ފަހަތު ސީޓަށް ބަލައިނުލައެވެ. އެ އަންހެން ކުއްޖާއާ ދިމާލަށް ބަލައިލައިފިނަމަ އެހިތް ލޯބިން ވިރިދާނެތީއެވެ.\nކާރު ޕާކުކޮއްފައި ފަހަތު ސީޓުގެ ދޮރު ހުޅުވާލިއެވެ. އަދި އިއްބާން އައިލީން އޭނާގެ އަތްދަނޑިމައްޗަށް ލިއެވެ. އިއްބާން އައިލީންގެ މޫނަށް ބަލާލިއެވެ. މިރޭ އިއްބާން ހުރީ ވަރުގަދަ އަޒުމަކާއެކު އޭނާގެ ހިތުގެވެރިޔާ “ލޫން” ގާތު ކޮންމެހެންވެސް އޭނާ ދޫކޮށްދިޔަ ސަބަބު އޮޅުންފިލުވަން ނިންމައިގެންނެވެ. ކޮންމެ ހާލެއްގައި ވިއަސްއެވެ.\nކުޑައިރުކޮޅަކު ވިސްނަންހުރުމަށްފަހު އިއްބާންގޮސް ގޭގެ ބިއްދޮށު ދޮރުން ގެއަށް ވަންނަން ދިޔައެވެ. ގޭ ދޮރުން ވަދެއްޖެނަމަ މަންމަމެންނަށް ފެންނާނެއެވެ. ބިއްދޮށު ދޮރުން ގެއަށްވަދެފައި ވަގަކުއުޅޭހެން އިއްބާން ދެފަރާތްބަލާލިއެވެ. މީހަކު ފެންނަން ނެތުމުން އަވަސްހަރަކާތަކާއެކު ސިޑިހުރަސްކޮށް ދެވަނަ ފަންގިފިލާއަށް އެރިއިރު އެ އަންހެނަ ކުއްޖާ އަތްދަނޑިމަތީ އޮތުމުން އުނދަގޫނުވާފަދައެވެ. އަދި ދެވަނަ ފަންގިފިލާގެ ކަނާއަތްފަޅިން ތިންވަނައަށް އިން ކޮޓަރީ ދޮރުހުޅުވާލައި އަވަސްހަރަކާތަކާއެކު ކޮޓަރިތެރެއަށް ދެމިގަތެވެ.\nނިދާބޮކި ޖައްސާލަމުން އިއްބާންގޮސް އައިލީން ކިންގް ސައިޒް އެނދުމަތީ ބާއްވާލިއެވެ. އަދި އަރުކޮޅަކު އެ މޫނަށް ބަލަންހުރުމަށްފަހު ގޮސް ސޯފާގައި އިށީތެވެ. އެހެންއިންނަތާ އިރުކޮޅެއްފަހުން އިއްބާންގެ ސިކުނޑިއަށްއައި ހިޔާލަކުން އެ ތުންފަތަށް ލާނެތް ހިނިތުންވުމެއްވެރިވިއެވެ. އަދި މަޑުހިނގުމެއްގައި ގޮސް އެނދުކައިރީ މަޑުކޮއްލިއެވެ.\nނޫރު (ސަޔާޅީސްވަނަ ބައި)\nހުރީވެވިފާ ބާކީ… (3)\nMe first dhw?..V v rythi story?..But thankolheh kuru adhivec..Next part dhigukohlaathi ingey malko❤good luck?\nCongrats jiji..hehe..Next part miah there dhigu koalaanan Insha Allah..ly..?\nI ama12 years old girl who loves to write dhivehi stories.\nI hope you all will like this part too..\nFeel free to comment your views…\nMalkko❤❤❤ mi part vvv reethi ingey??? I just love it?? Mihaa reethikoh vaahaka genesdheynekamau ummeedhukuran?? Love you Malkko\nThanks dhonthy..yes..I will try my best…love you more..?♥?\nVarah reethi…Maa sha Allah..?? Kon irakun next part up kurani……\nThanks shaa..Insha Alhah liyevunu emme avahakah.? keep waiting…\nV reethi☺☺Jiji bunihen dhigu kohlaathi ingyy??☺☺\nThanks Meekkomee…yeah I will try my best..love you..?\nlove you more….♥❤♥❤♥\nV reethi vhk eh.. keep it up ?♥


Google in Android Security ah Bodu Heydhaeh | Mihaaru\nއެންޑްރޮއިޑް ސެކިޔުރިޓީ: އެންޑްރޮއިޑް ނޫނަސް ގޫގުލްގެ އެހެން އުފެއްދުންތަކުގައި ބަލިކަށިކަމެއް ހުރި ނަމަ އެ ކަމަށް ދައްކައި ކަށަވަރުކޮށްދިނުމުން ހެޔޮވަރު އަދަދަކުން އިނާމް ލިބޭ. ގޫގުލުން މިނާ މިންގަނޑަށް ފެތިގެން ކުރި އަށް ދިއުމަށް ފުރުސަތު ކޮންމެ މީހަކަށް ވެސް އޮތީ ހުޅުވާލާފައި\nގޫގުލުން އެންޑްރޮއިޑް ސެކިޔުރިޓީ އަށް 550،000 ޑޮލަރު ހޭދަކޮށްފި\n18 ޖޫން 2016 - 08:10\nއެންޑްރޮއިޑް ޑިވައިސްތައް ބޭނުންކުރާ މީހުން އަބަދު ވެސް ތިބެނީ ނުރައްކަލުގައި ކަމަށް ބުނާތީ އިވެ އެވެ. ސަބަބަކީ ގޫގުލުން އެެންޑްރޮއިޑްގެ ސެކިއުރިޓީއާ މެދު ފަރުވާކުޑަކުރުމެވެ. އެންޑްރޮއިޑް ހަރުދަނާކުރުމަށް ގޫގުލުން ހޭދަނުކުރާ ކަމަށް ތުހުމަތުކުރެ އެވެ.\nގޫގުލްގެ އުފެއްދުންތަކުގައި ބަލިކަށިކަމެއް ހުރިކަން ކަށަވަރުވެއްޖެ ނަމަ ތިޔަ ލިބުނީ ލާރިގަނޑެކެވެ. މަތީގައި އެ އޮތް އަދަދަކީ ވެސް އެ ގޮތުގައި ގޫގުލުން ހޭދަކުރި ފައިސާ އެވެ. އެ އަދަދު މިހާރު ވަނީ ބަހާ ހުސްކޮށްފަ އެވެ. އެއީ އެންޑްރޮއިޑްގައި އެވެނި މިވެނި ބަލިކަށިކަމެއް ހުރި ކަމަށް ބުނެ، ހެއްކާއި ގަރީނާއާ އެކު ދެއްކި މީހުންނަށް ބެހި އަދަދެވެ. ދެރަ ނުވާށެވެ. ގޫގުލް އެ ޕްރޮގްރާމް އަބަދުވެސް ހިންގަ އެވެ. އެއީ ފޭސްބުކުން ވެސް ކުރާ ކަމެކެވެ.\n"އެންޑްރޮއިޑް ސެކިޔުރިޓީ ރިވޯޑްސް ޕްރޮގްރާމް" މިހާރު ހިންގަނީ ގޫގުލްގެ "ވަލްނެރަބިލިޓީ ރިވޯޑްސް ޕްރޮގްރާމް"ގެ ދަށުންނެވެ. އެ ގޮތުގައި ގޫގުލްގެ ކޮންމެ އުފެއްދުމަކުން ދޯހަޅިކަމެއް ދެއްކި ނަމަވެސް، ހެޔޮވަރު އަދަދެއް ލިބޭނެ އެވެ.\nގޫގުލް އަށް ކޮންމެ އަހަރަކު އެތައް ބަޔަކު ސެކިޔުރިޓީ ރިޕޯޓް ހުށަހަޅަ އެވެ. އޭގެ ތެރެއިން ފުރޭނިގެން ފައިސާއާ ހިސާބަަށް ގިނަ ބަޔަކު ދެ އެވެ. ސެކިޔުރިޓީ ރިޕޯޓް ހުށަހެޅުމަކީ އާމްދަނީ ހޯދަން ވެސް ކުރަން ރަނގަޅު މަސައްކަތެކެވެ.\nދިވެހިންގެ ހިތްވަރު ގަދަ ބައެއް ކުދިން ވެސް، ފޭސްބުކާއި ގޫގުލުން ފައިސާގެ އިނާމު ހޯދާފައި އެބަ ހުއްޓެވެ. އެެއީ އެ ކުންފުނިތަކުގެ އުފެއްދުންތަކުގައި ހުރި ބަލިކަށިކަން ދައްކައި ކަށަވަރުކޮށްދީގެންނެވެ.


Mee 15000 Ah Vure Gina Starbucks In Coffee Bui Meeheh - Vaguthu\nމުޅި ދުނިޔެއަށް ބޮޑު ރޯގާއެއް ފެތުރިދާނެ ކަމުގެ އިންޒާރު - 19 ގަޑިއިރު ކުރިން\nމިއީ ފަނަރަ ހާހަށްވުރެ ގިނަ ސްޓާބަކްސްއަށް ގޮސް ކޮފީ ބުއި މީހެއް!\nމިއީ އެމެރިކާގެ މަޝްހޫރު ކޮފީ ޗެއިން، 'ސްޓާބަކްސް' ގެ 15 ހާހަށްވުރެ ގިނަ ގޮފިން ކޮފީ ބުއި މީހެއްގެ ވާހަކައެކެވެ. ވިންޓާ ނަމަކަށް ކިޔާ މީހަކު ވަނީ 1997 ވަނަ އަހަރުން ފެށިގެން4ބައްރެއްގައި ގާއިމުކޮށްފައިވާ މަޝްހޫރު ކޮފީ ޗެއިންގެ ގޮފިތަކުން ޙިދުމަތް ހޯދާފައެވެ.\nދުނިޔޭގެ ހުރިހާ ސްޓާބަކްސް އަކަށް ޒިޔާރަތް ކުރަން ބޭނުން ވާނަމަ އެކަމަށް ބޮޑު ސަމާލުކަމަކާ، ކެތްތެރިކަމެއް އަދި ކެފެއިންނަށް ވަކީން ބޮޑު ދެވިހިފުމެއް ހުންނަންޖެހޭނެއެވެ.\nކޮފީ ތަކުގެ އަޖުމަ ބެލުމަށް އާ ތަންތަނަށް ދިޔުން ވެފައި އޮތީ ވިންޓާ ވަރަށް ކުރާ ހިތްވާ ކަމަކަށެވެ. "އަހަރެން ބުނާނީ މިއީ އަހަރެންގެ ވަރަށް ބޮޑު ހޮބީއެކޭ" ވިންޓާ އޭނާގެ ސްޓާބަކްސް ތަޖުރިބާ ސިފަކުރަމުން ބުނަނީ މިހެންނެވެ. މީގެ 22 އަހަރު ކުރިން ވިންޓާ އޭނާގެ ސްޓާބަކްސް ދަތުރު ފެށީ ޓެކްސަސްގެ ޕްލާނޯ ގައި ހުރި ސްޓާބަކްސް އިންނެވެ. އޭރު މުޅި އެމެރިކާ ގައި ހުރީ ސްޓާބަކްސްގެ 1500 އެއްހާ ތަނެވެ. ވިންޓާ ހީކުރީ އޭނާއަށް މިހުރިހާ ތަނަކަށް ވަރަށް އަވަހަށް ދެވޭނެ ކަމަށެވެ.\nނަމަވެސް ދުވަސްވާ ވަރަކުން ސްޓާބަކްސް އަންނަނީ އިތުރަށް މުޅި ދުނިޔޭގައި ފުޅާވަމުންނެވެ. ދާދި އިހަކަށް ދުވަހަކު ކޮފީ ޗެއިނުން ވަނީ އެމީހުންގެ 30،000 ވަނަ ގޮފި ޗައިނާ ގެ ޝެންޒެންގް ގައި ހުޅުވިކަން އިޢުލާން ކޮށްފައެވެ. ވިންޓާ އަށް މިހުރިހާ ތަނަކަށް ދާން ކުރަން ޖެހޭ މަސައްކަތާއި ދޭންޖެހޭނެ ވަގުތު އިތުރަށް ބޮޑުވީ އެވެ.\nކޮންމެ ސްޓާބަކްސް އަކަށް ގޮސްފައި ވިންޓާ އެތަނުން ކަޅު ކޮފީ ތައްޓެއެއްގެ އަޖުމަ ބަލައެވެ. އެ ނެތިއްޔާ އޭނާ ބޮނީ އެސްޕްރެސޯ ކޮފީއެވެ. ކޮފީ ބޮއެފައި އޭގެ ފޮޓޯތައް ނަގައި ވިންޓާ އޭނާގެ ވެބްސައިޓަށް ލައި، އަދި މި ފޮޓޯތައް އޭނާ ސްނެޕް ކުރެއެވެ. ވިންޓާ ބުނިގޮތުގައި އޭނާ ސްޓާބަކްސް ތަކަށް ދާ ވަރުން އޭގެ ތެރެއިން ކޮފީއަށް ލޯބިކުރާ ވަރަށް ގިނަ ރައްޓެހިންތަކެއް އެކި ޤައުމުތަކުން ލިބިފައިވާ ކަމަށެވެ.2ވަނަ ގެއެއްގެ ގޮތުގައި އޭނާ ދެކޭ ޕްލާނޯ ސްޓާބަކްސް ގައި ވިންޓާ އޭނާގެ ބައެއް ގާތް ރައްޓެހިންނާ އެކީ ކޮފީ ބުއިމުގައި ވަގުތުތައް ހޭދަކުރެވެ.\nދުނިޔޭގެ ހުރިހާ ސްޓާބަކްސް އަކަށް ދިޔުމަކީ ގާތްގަނޑަކަށް ނުވާނެ ކަމެއްގެ ގޮތުގައި ވިންޓާ ވެސް މިހާރު ޤަބޫލުކުރެއެވެ. އެކަމަކު އަދިވެސް ވިންޓާ ހުރީ ދެވޭނެ އެންމެ ގިނަ ސްޓާބަކްސް އަކަށް ގޮސް ދުނިޔޭގެ އެކި ހިސާބުތައް ބަލަން ތައްޔާރަށެވެ. އެއް ފަހަރާ އެއް ތަށީގެ ކޮފީ ޖަހަމުންނެވެ. "އަހަރެން މިކަން މަސައްކަތެއްގެ ގޮތުގައި ނުދެކެން. އެކަމަކު މިއީ ގޯލް އެއް" ވިންޓާ ބުންޔެވެ.